“Menanti Tangisan Anak”- Wanita Kongsi Kisah Diuji Kandungan ‘Lahir Mati’, Tiada Degupan

Pasangan mana yang tidak mahu dikurniakan zuriat selepas berkahwin. Namun, ini adalah rezeki yang bukan semua orang boleh dapat dalam masa yang singkat. Ada yang dikurniakan rezeki zuriat ketika masih awal lagi perkahwinan, ada yang perlu menunggu hampir bartahun-tahun dan ada juga yang diuji dengan kematian zuriat dalam kandungan.
Begitu juga dengan kisah yang dikongsikan ini dimana wanita ini berkongsikan pengalaman kematian zuriat dalam kandungan. Ternyata, kisah yang dikongsikan wanita cukup menyayat hati dan mendapat perkongsian dari orang ramai.

DIUJI DENGAN KEMATIAN JANIN DALAM KANDUNGAN

Anak adalah anugerah Ilahi dan kurniaan daripada Allah SWT kepada umatnya. Zuriat yang lahir bukan sekadar penyambung warisan, malah ianya adalah bukti kekuasaan yang Maha Esa. Setiap pasangan yang berumahtangga sentiasa mengimpikan anak sebagai penyeri rumah tangga.

Bukan semua pasangan yang berkahwin, dimurahkan rezeki dengan kehadiran anak bagi melengkapkan ikatan perkahwinan. Ramai juga pasangan yang bertahun-tahun berkahwin tetapi masih menanti tangisan si comel dengan penuh pengharapan. Buat pasangan yang sedang diuji dengan ujian ini, Eija doakan supaya Allah makbulkan doa kalian untuk menimang cahaya mata.

Tak kurang dengan itu, ada juga pasangan sering hampa apabila diuji dengan banyak kali keguguran. Semua itu ujian. Hanya Allah sahaja yang mengetahui hikmah di sebalik kejadian.
Eija pula diuji dengan ‘LAHIR MATI’. Lahir mati’ atau kematian janin dalam kandungan adalah mimpi ngeri yang sukar sangat untuk dihadapi. Bayangkan segala impian dan kegembiraan untuk menimang cahaya mata serta mendengar tawa tangis si manja hilang dalam sekelip mata.
“Dik bangun dik, kak nak periksa jantung bayi sekejap” kata seorang Jururawat mengejutkan Eija pada pukul 5.00 pagi.
Eija dalam keadaan mamai bangun melonggarkan sedikit kain untuk membolehkan Jururawat meletakkan gel untuk periksa jantung bayi.
Kelihatan dahinya berkerut-kerut sambil memusing tangan ke kiri dan ke kanan mencari sesuatu yang tidak diketemuinya.
“Sekejap ya dik, akak panggil Jururawat lain sekejap” katanya.
JURURAWAT DATANG MENCARI ‘SESUATU YANG TELAH TIADA’

Lalu datang lagi seorang Jururawat lain. Beliau datang memeriksa sama seperti Jururawat tadi. Mencari sesuatu yang ‘sudah tiada’ .
Eija dah mula rasa tak sedap hati. Jantung mula berdegup kencang.
“Fetal doppler tu habis bateri kot kak” kata Eija dekat mereka.
Mereka saling berpandangan. Kemudian bergegas mencari “fetal doppler” yang lain. Kemudian mereka periksa lagi menggunakan fetal doppler yang diambil di kaunter dan berlalu pergi membuat panggilan. Mata masih mengantuk tapi melihatkan kelakuan aneh Jururawat tadi, mata terus membulat. Mulut terus terkumat-kamit membaca doa tidak henti-henti. Rasa tidak sanggup nak menghadapi seribu satu kemungkinan.
Jururawat tadi datang semula. “Dik, jom! Doktor nak jumpa”, panggilnya lembut.
Jururawat menyuruh masuk dalam sebuah bilik di dalam wad yang dilengkapi dengan Alat Cardiotocography dan Ultrasound. Cardiotocography atau CTG adalah sebuah alat yang digunakan untuk memantau denyut jantung janin dan kontraksi rahim.
Tapi Doktor tak nak guna CTG kerana Doktor cakap kandungan baru 28 minggu susah nak detect pergerakan katanya. Doktor hanya guna Ultrasound Scan.
“Sekejap ya dik, saya panggil Doktor lain untuk periksa sekali lagi”, lalu Doktor tersebut beredar.
Beliau masuk dan membawa rakannya. Giliran rakan Doktor tadi pula memeriksa Eija. Sambil periksa, mereka bercakap terma-terma dalam perubatan. Tidak faham apa yang dibualkan.
“Dik, tunggu sekejap ya, saya dah telefon Doktor Pakar, sekejap lagi dia datang untuk membuat pengesahan”.
“Pengesahan apa ya Doktor?” tanya Eija dengan perasaan yang bercampur-baur. Mereka masih tidak menjawab soalan yang bersarang di kepala ni.
Hampir 30 minit Jururawat dan Doktor bermain teka-teki. Bila ditanya mereka hanya menggosok-gosok bahu Eija. Tak sampai lima minit, Doktor Pakar sampai. Sebelum memulakan pemeriksaan,
“Semalam Puan tidur pukul brapa ya?”
“Saya tidur lebih kurang pukul 11.00 malam” kata Eija.
“Puan ada kira dan tanda gerakan bayi?” tanya Doktor lagi sambil mencatat sesuatu.
“Ya, saya tanda, sebelum tidur saya ada rasa gerakan.” kata Eija mula tak puas hati sebab dah dekat 40 minit dok main teka-teki.
EMPAT KALI IMBAS GUNA ULTRASOUND…TIADA DEGUPAN

Doktor Pakar tersebut mula menggunakan scan ultrasound semula. Empat kali dah mereka imbas guna scan ultrasound tersebut.
“Maafkan saya ya Puan, saya dan Doktor-doktor lain tidak mendengar bunyi jantung anak Puan.”
“Apa maksud doktor ni?” saya tak faham!
“Maaf ya puan, sebenarnya anak puan dah meninggal, mungkin meninggal dalam dua hingga tiga jam yang lalu”.
Eija kaku. Bisu. Hanya air mata mengalir laju seperti empangan yang pecah. Tiba-tiba terasa bahu diusap-usap dan dipeluk erat oleh jururawat.
Jam menunjukkan pukul 5.45 pagi. Gagahkan diri menuju bilik air ambil air sembahyang untuk solat subuh. Bila angkat takbir, air mata turun menderu. Subuh yang dua rakaat terasa bagai sembahyang 20 rakaat. Bacaannya panjang, sujudnya panjang sambil air mata mengalir laju di pipi. Hampir sejam bertafakur, berdoa dan menangis di surau untuk mengumpul kekuatan nak beritahu suami.
Suami datang. Doktor mengambil keputusan untuk induce pada keesokan harinya. Induce bukan sekali, bukan dua kali, tapi dua puluh dua kali baru bayi keluar. Dua puluh dua kali ya. Sangat mengerikan! Nanti ada masa, Eija sambung cerita lagi.
Bulan september tahun ni dah genap setahun pemergian Muhammad. Kalaulah masih ada, Muhammad dah boleh berjalan, dah boleh berlari. Kalaulah masih ada, Kakak Zara dah ada peneman bermain. Tunggu ibu di syurga sayang.
Maafkan ibu, hingga saat ini, ibu tak pernah melawat pusara Muhammad. Ibu tak kuat. Muhammad sentiasa ada dalam doa ibu. Selamat ulang tahun kelahiran yang pertama sayang. Semoga kita bertemu di syurga. Doakan ibu, abah dan kakak Zara ya Muhammad.
Sumber: Eija Shaiza


Menarik & Informatif, Ini 9 Dokumentari Wajib Tonton Di DidikTV Buat Seisi Keluarga

Sejak DidikTV KPM diperkenalkan Kementerian Pendidikan Malaysia (KPM), ramai ibu bapa, guru dan pelajar memberi respon positif. DidikTV KPM ternyata membantu mereka dalam sesi Pengajaran dan Pembelajaran di Rumah (PdPR) dengan lebih efisien.

Untuk pengetahuan anda, program yang disiarkan di DidikTV KPM bukan hanya boleh ditonton oleh pelajar tau. Sebenarnya banyak dokumentari menarik yang anda seisi keluarga boleh tengok. Ini antaranya..

1. BY THE SEA – Pantai-pantai menarik di Malaysia
Kredit: Blog Travel Hellocuti

Rindu betul nak pergi pantai. Dapat tonton rancangan ‘By The Sea’ dalam DidikTV KPM pun bagus juga. Dapatlah tahu pantai-pantai menarik yang ada di Malaysia. Nanti bolehlah bawa keluarga pergi ke sana pula.
2. DUNIA TERSEMBUNYI – Budaya unik masyarakat Asia
Kredit: Kebudayaan Mancanegara – blogger
Sebenarnya masyarakat di Asia mempunyai banyak budaya yang unik. Selepas menonton rancangan ‘Dunia Tersembunyi‘, anda mesti terkejut kerana pelbagai budaya unik yang anda mungkin tak tahu wujud.
3. GO TRAVEL – Tempat pelancongan menarik di negara ASEAN
Kredit: PolicyStreet
Bagi anda yang suka melancong mesti suka rancangan ‘Go Travel‘. Program ini memaparkan tempat-tempat pelancongan menarik di negara ASEAN yang anda boleh terokai.
4. SUPPER HEROES – Negara popular dengan ‘late night cravings’
Kredit: We Heart It
Selalu craving makanan ketika tengah malam? Anda mungkin tergoda dengan rancangan ‘Supper Heroes‘. Ada banyak negara luar yang popular dengan late night cravings.
5. FESTIVAL JURNAL KEMBARA DUNIA – Festival dunia popular
Kredit: MLDSPOT
Anda yang pernah melancong ke negara luar mesti suka sertai festival yang ada. Jom tonton rancangan ‘Festival Jurnal Kembara Dunia‘ dan ketahui pelbagai festival menarik dunia yang popular.
6. JURNAL RESIPI – Jatuh bangun chef & pengusaha industri makanan
Kredit: E21
Saksikan jerih-perih dan perjalanan berada dalam industri makanan . Anda boleh pelajari bagaimana nak menghadapi situasi sukar dalam bidang ini melalui rancangan ‘Jurnal Resipi‘.
7. OFF THE HOOK – Lokasi memancing yang unik
Kredit: 1ZOOM
Bagi anda yang mempunyai hobi memancing, ketahui lokasi memancing yang unik melalui rancangan ‘Off The Hook‘. Nanti dapatlah juga merasai pengalaman baru di lokasi berbeza!
8. THE STREETS TANAH AIRKU – Kisah tentang jalan bersejarah di Malaysia
Kampung Padang Jambu, Sura
Sebagai rakyat Malaysia, penting untuk kita tahu tentang sejarah di Malaysia.  Tonton rancangan ‘The Streets Tanah Airku‘ dalam DidikTV KPM. Anda sekeluarga pasti kagum dengan kisah-kisah menarik di sebalik jalan bersejarah di Malaysia.
9. UNSUNG PLACES – Destinasi pelancongan unik yang tak ramai tahu
Kredit: Cari Homestay
Sebenarnya wujud tempat-tempat pelancongan menarik yang kita tak pernah tahu pun sebelum ini. Jadi, anda kena saksikan rancangan ‘Unsung Places’ untuk tahu lokasi-lokasi menarik yang underrated ini.
Itu antara dokumentari menarik di DidikTV KPM yang anda sekeluarga boleh tonton. Orang kata, tuntut ilmu biarlah sampai ke negara China. Jangan lepaskan peluang ini untuk mendapatkan ilmu tambahan berguna okay.
Untuk makluman, anda boleh tonton DidikTV KPM yang bersiaran di ntv7 bermula jam 7 pagi hingga 12 tengah malam setiap hari. Saksikan juga episod terkini DidikTV KPM di Youtube Channel ntv7MALAYSIA Official.
Akhir kata, program yang disiarkan dalam DidikTV KPM ternyata dapat menyuburkan budaya ilmu dalam kalangan rakyat Malaysia. Jom dapatkan ilmu tambahan melalui DidikTV KPM bermula hari ini!


Menarik! Ini 5 Jenis Tangisan Bayi Sebagai Cara Untuk Berkomunikasi Dengan Kita

Bila anak masih kecil atau bayi, salah satu cara untuk mereka berkomunikasi dengan kita adalah melalui tangisan. Kalau anak tak menangis dalam masa sehari tu, risau juga dibuatnya. Tetapi, kadang-kadang para ibu tak tahu sebab anak menangis dan tidak tahu apa tindakan seterusnya untuk memberhentikan tangisan tersebut. Rupa-rupanya setiap tangisan anak itu berbeza dari segi bunti dan juga maksudnya! Mesti ramai yang tidak tahu kan?
giphy.com

Jom kenal maksud tangisan bayi! Tak payah pening-pening, stress-stress lepas ni. Sekurang-kurangnya 2 dari tangisan ni semua bayi buat,setiap hari, beberapa kali!
1. LETIH DAN MENGANTUK
Terhasil dari reflek menguap. Bila bayi menangis sambil ingin menguap, ‘owh’ akan dibunyikan. Mulut bayi juga akan membujur (oval).

'OWH' : SAYA LETIH/MENGANTUKTerhasil dari reflek menguap. Bila bayi menangis sambil ingin menguap, 'owh' akan dibunyikan. Mulut bayi juga akan membujur (oval).
Nai-post ni Baby Language noong Huwebes, Mayo 25, 2017

2. LAPAR
Terhasil dari reflek menyedut dalam perutnya. Ia akan mencetus lidah bayi untuk bergerak ke kiri dan kanak, bawah dan atas hingga menolak lelangitnya dalam usaha menghisap sesuatu lalu mencetus bunyi kuat ‘N’ diawal tangisan.

'NEH': SAYA LAPARTerhasil dari reflek menyedut dalam perutnya. Ia akan mencetus lidah bayi untuk bergerak ke kiri dan kanak, bawah dan atas hingga menolak lelangitnya dalam usaha menghisap sesuatu lalu mencetus bunyi kuat 'N' diawal tangisan.
Nai-post ni Baby Language noong Huwebes, Mayo 25, 2017

3. SENDAWA
Terhasil bila bayi ingin bersuara/menangis dan dalam masa yang sama abdomennya asyik mengalami kontraksi dalam usaha menolak angin di dalam dada untuk keluar. Maka terhasillah bunyi tersekat-sekat ibarat enjin kereta semput.

'EH': SAYA NAK SENDAWATerhasil bila bayi ingin bersuara/menangis dan dalam masa yang sama abdomennya ashik mengalami kontraksi dalam usaha menolak angin di dalam dada untuk keluar. Maka terhasillah bunyi tersekat-sekat ibarat enjin kereta semput.
Nai-post ni Baby Language noong Huwebes, Mayo 25, 2017

4. TAK SELESA
Dengarkan bunyi hembusan ‘H’ (breathy H) yang terhasil bila kulit bayi mengesan ketidakselesaan seperti panas, sejuk, lampin kotor , baju keras dan 101 hal lain. Termasuk ketidakselesaan emosi seperti rimas dan panik.

'HEH': SAYA TAK SELESADengarkan  bunyi hembusan 'H' (breathy H) yang terhasil bila kulit bayi mengesan ketidakselesaan seperti panas, sejuk, lampin kotor , baju keras dan 101 hal lain. Termasuk ketidakselesaan emosi seperti rimas dan panik.
Nai-post ni Baby Language noong Huwebes, Mayo 25, 2017

5. KEMBUNG PERUT
Bunyi paling jarang disebut (ini fakta!) terutama bila mak rajin menyendawakan bayi. Dengarkan bunyi keras dan ‘urgent’ ‘R’. Bayi meneran tangisan, menggerekotkan badan dan sukar bertenang.

'EAIRH': SAYA KEMBUNG PERUTBunyi paling jarang disebut (ini fakta!) terutama bila mak rajin menyendawakan bayi. Dengarkan bunyi keras dan 'urgent' 'R'. Bayi meneran tangisan, menggerekotkan badan dan sukar bertenang.
Nai-post ni Baby Language noong Huwebes, Mayo 25, 2017

Lepas ini, kalau anak mula nak merengek atau menangis tu anda dah dapat kesan sebab anak menangis. Jadi, tak ada lah tertanya-tanya kan? Ingat, tangisan bayi itu adalah perkara yang sihat dan jangan anggap ia sebagai satu masalah ya. Semoga bermanfaat!
Sumber : Baby Language


Menarik! Perkongsian Dari Hanis Zalikha Untuk Hindarkan Perasaan ‘Lonely’ Dalam Kalangan Ibu

Apabila sudah bergelar ibu dan juga surirumah, sudah semestinya rasa sunyi itu akan menjelma. Biasalah, bila sibuk menguruskan anak-anak, suami pula tiada di rumah kerana bekerja, jadi kita tiada teman untuk bersembang. Ramai juga ibu yang akan merungut bahawa setelah menjadi seorang ibu ini, jarang untuk kita dapat meluangkan masa dengan diri sendiri.
Oleh itu, jom kita baca sedikit perkongsian menarik dari selebriti terkenal dan juga seorang ibu iaitu Puan Hanis Zalikha ni laman Facebooknya mengenai apa yang dimaksudkan dengan ‘Motherhood and Loneliness’. Mungkin ramai para ibu yang mengalami situasi ini dapat berkongsi pendapat dan menjadikan perkongsian ini sebagai panduan.

***
MOTHERHOOD AND LONELINESS
Tadi Mommynis ada post video tentang Motherhood & Loneliness. Ia menceritakan pasal kesunyian & kesepian menjadi seorang mak. Ada seorang mak tu cakap dia rasa sunyi (and sesat sorang2), bila berada di kalangan ibu kerana semua ibu-ibu ni cerita pasal bestnya jadi mak, betapa seronok jaga anak. So dia sunyi sebab dia rasa macam — “semalam aku tidur 2 jam je, aku rasa cam sampah, apa korang cakap ni?!”. Pastu dia sambung lagi, sepanjang hari dia akan bercakap dengan manusia kecil ni yang takkan bercakap balik dengan kita. And topik2 nak cakap pun topik terpilih. Jadi rasa sunyi sungguh2 berkepit dengan baby. Sampai dia tersedar yang seharian suntuk dia takde proper conversation dengan sesiapa.

motherhood-and-loneliness

Hal-hal yang dia cakap tuh I takleh relate sangat sebab keadaan kami tak sama. So I kata ; eh mana ada sunyi apeni. Tapi bila second person pula cerita dia rasa macam banduan kat rumah sendiri, tapi banduan atas pilihan sendiri. Sebab dia yang pilih nak duduk rumah dengan anak untuk keselamatan dan keselesaan. Namun hari terasa panjang. Tengok jam and tunggu je suami balik. Tetiba ayat last tuh is so me. Tengok jam tunggu suami balik LOLOL!!! Maksudnya ada juga rasa sepi yang I tak perasan. Sejak ada baby ni memang suka gila tengok suami melangkah masuk rumah like amagad my bestfriend is baaaack. (Ini untuk hari-hari yang I work from home and he has a shooting / work outside). Bila jadi mak ni, kita lagi memerlukan suami kita. Mommynis harap ibu-ibu yang merasainya tolong communicate dengan orang sekeliling sebab hidup harus positif dan cari jalan penyelesaian. Loneliness is a real thing so talk to someone.

www.facebook.com/pg/haniszalikhaFB

Kalau pasangan pula, suami kena faham, bila ada anak, lagilah dia kena banyak duduk rumah, bukan sebaliknya. Memang ada suami yang ingat dah ada anak, lagi diorang boleh kat luar lama-lama sebab anak akan teman isteri. NO. Suamilah peneman isteri untuk besarkan anak-anak. Untuk suami yang kerja jauh, pastikan your wife dah ada support system yang bagus keliling dia, kalau tak, sunyi.
www.facebook.com/pg/haniszalikhaFB

Sumber Facebook : Hanis Zalikha


Menariknya, Ini 10 Idea Bekal Makanan Yang Anda Boleh Cuba Untuk Anak Bawa Ke Sekolah!

Makanan yang sihat untuk anak bawa ke sekolah adalah penting. Bukan nak kata makanan di kantin sekolah tak bagus, cuma lagi bagus kalau ibu-ibu dapat sediakan makanan dari rumah. Kata orang, bila anak-anak makan makanan dari air tangan ibu, makin bertambah keberkatan itu. Tapi, mungkin para ibu dah kekeringan idea menu makanan apa yang sesuai dibawa oleh anak ke sekolah. Jangan risau, jom kita tengok 10 idea lunch box untuk anak-anak ke sekolah!
1. Nasi ayam, buah oren
www.facebook.com/groups/MasakApaHariNiMAHN.my

2. Roti, Milo kotak, buah oren
www.facebook.com/groups/MasakApaHariNiMAHN.my
3. Minuman yogurt, biskut oat, roti dan buah anggur
www.facebook.com/groups/MasakApaHariNiMAHN.my

4. Bihun goreng, bahulu, tembikai
www.facebook.com/groups/MasakApaHariNiMAHN.my

5. Nasi goreng,buah delima dan milo kotak
www.facebook.com/groups/MasakApaHariNiMAHN.my
6. Bihun goreng, brocolli, kismis dan buah anggur
www.facebook.com/groups/MasakApaHariNiMAHN.my
7. Roti, kismis, milo kotak dan nugget
www.facebook.com/groups/MasakApaHariNiMAHN.my
8. Roti, kismis, nougat, vitagen, anggur dan jagung
www.facebook.com/groups/MasakApaHariNiMAHN.my
9. Roti, buah delima dan biskut oat
www.facebook.com/groups/MasakApaHariNiMAHN.my
10. Telur rebus, roti, buah anggur dan kiwi, muffin dan nougat
www.facebook.com/groups/MasakApaHariNiMAHN.my
*Memang anak akan berselera makan di sekolah! Jom cuba!
Sumber: Shahana Maran


Mencari Arah Kiblat Untuk Solat Dengan Mudah Hanya Guna Aplikasi Waktu Solat Malaysia

Mengadap kiblat merupakan salah satu syarat sah untuk menunaikan solat. Sangatlah penting ketika berjalan jauh dan ingin menunaikan solat di suatu tempat yang tidak kita ketahui arah kiblatnya, kita akan mencari aplikasi yang dapat membantu kita untuk mencari tahu arah kiblat dengan mudah. Maklumlah nak tengok secara manual pun tak pandai…
Baca juga: Musuh Terbesar Dalam Mendidik Anak: Internet, Televisyen Atau Pergaulan?

MENCARI ARAH KIBLAT DENGAN MUDAH

Kiblat merupakan titik rujukan di Bumi, ke arah Kaabah dan menjadi penunjuk arah kepada arah solat kita. Dalam amalan agama Islam, solat mesti menghadap ke arah Kaabah. Perlu diingatkan juga bahawa orang Muslim tidak menyembah Kaabah atau kandungannya, namun Kaabah hanya merupakan titik rujukan arah untuk solat.

Kalau dahulu, bagi menentukan arah kiblat, kita akan menggunakan kompas atau penunjuk mata angin. Hal ini juga telah  divalidasikan oleh Lembaga Penerbangan dan Antariksa Nasional (LAPAN), bahawa kompas sebagai alat navigasi untuk digunakan bagi menentukan arah kiblat.

TIADA HALANGAN UNTUK SOLAT DENGAN APLIKASI WAKTU SOLAT MALAYSIA

Tetapi sekarang, semuanya serba canggih. Semua boleh dilakukan secara digital termasuklah dengan mencari arah kiblat. Antara aplikasi yang sangat dicadangkan adalah aplikasi Waktu Solat Malaysia.
Memang mudah untuk dilihat, aplikasi ini mempunyai kompas besar di paparan muka aplikasi tersebut. Jadi, jika anda sedang mencari aplikasi yang ada kompas untuk telefon bimbit anda, anda boleh cuba aplikasi Waktu Solat Malaysia. Aplikasi Waktu Solat Malaysia merupakan aplikasi yang dibangunkan 100% dalam Bahasa Melayu, jadi sangat sesuai untuk orang Malaysia.

Paling seronok sebab kita boleh dapatkan aplikasi ini secara percuma. Jangan lepaskan peluang untuk muat turun aplikasi Waktu Solat Malaysia supaya kita dapat manfaatkan kompas walaupun di mana kita berada.


Mencari Hidangan Lazat & Berkhasiat Ramadan Ini? Susu Dutch Lady Kurma & Ros Bandung Kan Ada!

Ramadan bulan rahmat, bulan barakah yang dinantikan oleh umat Islam di seluruh dunia. Pada bulan yang mulia ini, umat Islam diwajibkan berpuasa selama sebulan dan meningkatkan amalan-amalan sunat bagi merebut keredaan dan ganjaran pahala.
Namun, sejak dunia diserang wabak COVID-19, suasana sambutan Ramadan agak suram berbanding tahun sebelumnya. Tapi, jangan jadikan wabak ini sebagai alasan anda lemah dan tak bermaya. Anda perlu dapatkan khasiat makanan yang terbaik untuk anda seisi keluarga kekal bertenaga dan kuat sepanjang bulan Ramadan!

DUTCH LADY KURMA & ROS BANDUNG KEMBALI LENGKAPKAN RAMADAN ANDA

Ramadan tahun lalu, Dutch Lady memperkenalkan variasi baru edisi terhad bagi rangkaian susu Dutch Lady Pure Farm iaitu Dutch Lady Kurma dan Dutch Lady Ros Bandung. Tahun ini, dua variasi yang ditunggu-tunggu kembali lagi bagi meraikan kedatangan bulan Ramadan.

LENGKAPKAN SAJIAN SAHUR DENGAN DUTCH LADY KURMA

Tidak lengkap rasanya Ramadan jika tiada buah kurma yang juga merupakan salah satu makanan sunnah bagi umat Islam. Buah dengan pelbagai khasiat ini mendapat permintaan tinggi terutamanya apabila menjelangnya Ramadan.
Menggabungkan khasiat susu dengan kurma, Dutch Lady Kurma sangat sesuai menjadi hidangan sewaktu bersahur bagi membantu membekalkan tenaga kepada anda seisi keluarga. Campuran rasa susu dan kurma sebenar pastinya dapat membantu anda kekal aktif sehingga waktu berbuka puasa.
BERBUKA DENGAN HIDANGAN LAZAT DUTCH LADY ROS BANDUNG

Mahukan kesegaran sewaktu berbuka puasa? Anda boleh hidangkan Dutch Lady Ros Bandung sebagai minuman pilihan ketika berbuka. Susu berperisa ros bandung ini pastinya memberikan anda tenaga segera selepas seharian berpuasa. Khasiat susunya pula dapat membantu sistem penghadaman supaya anda sekeluarga kekal sihat bagi menjalani ibadah puasa.
ERATKAN HUBUNGAN BERSAMA YANG TERSAYANG RAMADAN INI DENGAN DUTCH LADY DAN SELEBRITI TEMPATAN
Ramadan tahun ini ternyata agak berbeza berbanding tahun terdahulu kerana ramai diantara kita tidak dapat meraikannya bersama yang tersayang dan hanya teknologi menjadi penghubung sepanjang Perintah Kawalan Pergerakan (PKP) dilaksanakan.
Memahami kesukaran berjauhan bersama keluarga, Dutch Lady ingin membantu anda mengekalkan semangat kebersamaan Ramadan ini melalui kempen #DLVirtualRamadan yang julung kalinya diadakan.
Menggunakan platform media sosial untuk kekal berhubung #DLVirtualRamadan akan menampilkan dua selebriti terkenal tempatan iaitu Syatilla Melvin dan Eina Azman, yang bakal berkongsi persediaan mereka sepanjang Ramadan ini bersama Dutch Lady Kurma dan Ros Bandung.
Pada setiap sesi #DLVirtualRamadan yang berlangsung selama 30 minit ini, anda boleh berinteraksi secara terus dengan artis kegemaran anda dan berpeluang memenangi hadiah eksklusif berupa kit Ramadan daripada Dutch Lady hanya dengan menjawab soalan mudah yang diberikan oleh Syatilla Melvin dan Eina Azman dihujung sesi.
Jika anda ada menonton penstriman langsung bersama Syatilla Melvin minggu lalu, anda pasti tidak kering gusi melayan celotehnya yang menghiburkan dan perkongsian tentang tips hidangan sahur yang berkhasiat menggunakan Dutch Lady Kurma.

Pada sesi penstriman langsung seterusnya, anda akan ditemani oleh Eina Azman yang terkenal dengan trademark “it’s done” dalam video masakan yang sering dikongsi bersama peminat. Jangan lepaskan peluang untuk menyertai penstriman langsung ini pada 9 Mei jam 4 petang.
Eina akan berkongsikan resipi lazat yang menyegarkan deria rasa anda seisi keluarga ketika berbuka puasa. Jangan lupa untuk kekal sehingga kepenghujung sesi bagi merebut barangan ekslusif daripada Dutch Lady. Penstriman langsung ini boleh ditonton di Instagram Dutch Lady Malaysia!
Jangan ketinggalan untuk sertai #DLVirtualRamadan bersama keluarga dan pastikan anda terus kekal berhubung bersama yang tersayang walaupun tidak dapat berkongsi hidangan bersama.
Dutch Lady Kurma dan Dutch Lady Ros Bandung boleh didapati di pasar raya berhampiran anda dan juga laman jualan atas talian. Sementara stok masih ada. Sebarang maklumat lanjut anda boleh klik di SINI!

Jom raikan Berkat Ramadan dan Susu bersama Dutch Lady Kurma dan Dutch Lady Ros Bandung hari ini.


3 Kaedah Mencegah Kehamilan Tanpa Pil Perancang. Mudah & Murah!

“Eeeii, tak suka telan pil perancang keluarga, rasa tak sesuai dengan badan. Habis naik jerawat. Sudahlah selalu lupa makan, silap-silap makin subur pula. Ada cara lain tak?”
Walaupun tindakan memakan pil perancang keluarga nampak seperti kaedah yang paling mudah dan murah, namun, ada yang rasa terbeban kerana terpaksa mengingat jadual memakan pil setiap hari. Seperti yang pernah dikongsikan dalam artikel yang lalu tentang pil perancang, ada juga yang tidak selesa dengan kesan sampingannya.

Jadi, apakah pilihan lain untuk wanita menjarakkan kehamilan atau mencegah kehamilan? Di Malaysia, terdapat 3 pilihan perancang keluarga yang biasa dipraktikkan di klinik-klinik selain pil perancang.

IUD, Suntikan, Implan – Apa Bezanya Ketiga-tiga Perancang Keluarga Ini?
Berbeza dengan pil perancang, ketiga-tiga prosedur perancang keluarga ini perlu dijalankan di klinik kerajaan mahupun pusat rawatan swasta yang berdaftar.

Kaedah ini amat sesuai untuk wanita yang menyusukan bayi kerana ia disahkan tidak mempunyai kesan sampingan terhadap penghasilan susu badan. Ketiga-tiga kaedah ini juga dapat bertahan dalam badan dalam tempoh yang agak panjang, maka tiada masalah jika anda jenis pelupa dan tidak suka makan ubat!

1. SUNTIKAN PERANCANG
Sesetengah klinik akan menamakan suntikan ini sebagai suntikan depo, iaitu merujuk kepada nama ubat yang digunakan.
Prosedur:
Foto Kredit: aboutlawsuits.com
Suntikan ini diberikan selepas hari ke-5 haid. Pentingnya perancang keluarga dibuat pada masa ini adalah supaya dapat memastikan wanita tidak hamil ketika mendapat suntikan.
Suntikan akan diberikan pada bahagian punggung atau lengan. Suntikan seperti biasa. Ia berfungsi menambah kepekatan lendir pada serviks yang menghalang sperma daripada menembusinya.
Kelebihan:

Sesuai bagi wanita menyusukan bayi kerana tidak mengeringkan susu.
Tidak mengganggu hubungan kelamin antara pasangan.
Mencegah pertubuhan fibroid pada rahim.

Kekurangan:

Mungkin lambat untuk kembali subur selepas berhenti mengambil suntikan.
Tempoh keberkesanan yang singkat berbanding IUD dan Implan.
Tidak boleh dikeluarkan semula dari badan jika tidak mahu meneruskannya dalam masa 3 bulan (tidak seperti IUD dan Implan yang mempunyai prosedur untuk dikeluarkan pada bila-bila masa)

Tempoh Keberkesanan:
3 bulan
*Harga:
RM 18 – RM 36 (bergantung pada jenis ubat)

2. IUD / IUCD
IUD bermaksud ‘Intra Uterine Device’, atau juga digelar ‘Intra Uterine Contraceptive Device’ (IUCD). Alat yang diperbuat daripada plastik dan berbentuk T akan dimasukkan ke dalam rahim wanita. (Ramai yang menganggap proses ini mengerikan, namun sebenarnya ia hanya sekecil 3cm dan tidak menyakitkan!)
Prosedur:
Foto Kredit: mirena-us.com
Semasa berbaring, doktor akan menggunakan alat untuk buka bahagian rahim. Dinding rahim juga akan dibersihkan terlebih dahulu dengan kain swab. Kemudian, alat ini akan dipasang.
Proses hanya akan mengambil masa lebih kurang 10-15 minit. Selepas proses itu anda mungkin akan rasa ngilu sedikit pada bahagian ari-ari dalam masa 5 minit.
Untuk memastikan IUD berada dalam kedudukan yang betul, terdapat benang terkeluar yang perlu dirasa.
Alat ini seeloknya diapakai ketika haid kerana serviks berkeadaan lembut. Anda boleh mengeluarkan IUD ini daripada rahim apabila anda bersedia untuk hamil kembali.
Kelebihan:

Kesan sampingan selalunya sangat minimal berbanding dengan teknik perancang keluarga lain.
Mengembalikan kesuburan dengan cepat, hampir serta-merta setelah ianya dikeluarkan.
Tidak mengganggu penghasilan susu ibu.
Boleh mencegah kehamilan luar rahim.

Kekurangan:

Mempunyai risiko jangkitan sekiranya tidak dipasang oleh mereka yang berkemahiran.
Perlu selalu memeriksa benang halus pada bukaan vagina untuk memastikan kedudukannya betul.
Kedudukannya yang terletak di dalam rahim mungkin menyebabkan sesetengah pasangan berasa takut-takut atau tidak selesa untuk ‘bersama’. Tapi ini hanyalah mentaliti. Ramai wanita yang dapat menghilangkan perasaan ini selepas memakainya buat beberapa ketika.

Tempoh keberkesanan:
Biasanya antara 3-5 tahun (bergantung pada komposisi dalam IUD)
*Harga:
Alat IUD dalam rahim termasuk caj pemasangan (3 tahun) – RM 80
Ada Klinik Kesihatan Ibu dan Anak (kerajaan) yang memberi alat ini secara percuma (cuma perlu bayar untuk kos pemasangan di klinik)
Prosedur Pengeluaran – RM20

3. IMPLAN
Secara fizikalnya, implan atau implanon adalah sejenis rod sebesar batang mancis yang dimasukkan di bawah kulit lengan atas. Sejenis hormon progestogen iaitu etonogesterol akan dihasilkan pada kadar yang sama setiap hari untuk mencegah kehamilan.
Prosedur:
Foto Kredit: webmd.com
Kedua-dua prosedur iaitu pemakaian dan pembuangan implanon boleh dibuat di klinik, memerlukan hanya bius setempat dan prosedur kedua-duanya tidak melebihi 5 minit.
Untuk memasang, caranya nampak lebih mudah daripada mengeluarkannya. Ini kerana, pemasangan adalah seperti melalui proses suntikan.
Manakala,untuk mengeluarkannya, doktor akan menyuntikkan bius dan melakukan pembedahan (torehan) kecil pada lengan anda,
Selepas sahaja implanon dikeluarkan, pengeluaran telur akan kembali  normal dalam tempoh lebih kurang seminggu.
Kelebihan:

Tidak mengganggu hubungan kelamin kerana dipasang jauh daripada vagina atau rahim.
Tidak memberi kesan kepada penyusuan bayi.

Kekurangan:

Harga yang mahal berbanding IUD dan suntikan perancang.
Bahagian lengan berisiko lebam semasa dipasang.

Tempoh Keberkesanan:
3-5 tahun
*Harga:
Implan termasuk pemasangan (3tahun)- RM500
Prosedur Pengeluaran – RM100
*Harga tertera merujuk kepada harga di Klinik LPPKN (kerajaan). Tidak tertakluk kepada klinik swasta.

Kesan Sampingan Tetap Ada
Seperti kesemua jenis perancang keluarga, setiapnya mempunyai sedikit kesan sampingan pada awal pemakaiannya. Ini kerana semua perancang keluarga jenis luaran akan melibatkan perubahan hormon dalam badan, walaupun sedikit. Simptom seperti pening, loya, kenaikan berat badan, jerawat, sakit payudara, senggugut, ‘mood swing’, dan sebagainya adalah antara yang boleh dijangkakan.
Namun, jika badan anda serasi dengan perancang keluarga yang dipakai, rasa sakit ini sepatutnya berkurangan dan seterusnya menghilang.

Jika Perlu, Dapatkan Khidmat Nasihat Pakar
Lembaga Penduduk dan Pembangunan Keluarga Negara (LPPKN) di bawah Kementerian Pembangunan Wanita, Keluarga, dan Masyarakat menyediakan khidmat nasihat di samping menawarkan prosedur perancang keluarga untuk lelaki dan wanita.
Untuk mengunjunginya, rujuk maklumat berikut untuk senarai klinik LPPKN berdekatan anda.

*Nota:
Merancang keluarga dengan niat menjarakkan atau menangguhkan kehamilan adalah dibenarkan dalam Islam asalkan mendapat keizinan suami.
Walaubagaimanapun, ia mestilah dilakukan tanpa membawa sebarang kemudaratan dengan kaedah yang dilulus Syarak, dan tidak pula melakukan apa-apa yang merencat kehamilan semasa jika ada.
‘Kemandulan tetap’ seperti histerektomi (buang rahim) dan vasektomi (buang testis) adalah haram kecuali dengan alasan yang kukuh seperti masalah kesihatan yang serius.


7 Cara Mencegah Penyakit Tangan Kaki Dan Mulut (HFMD). Penting Bagi Anak Bawah 10 Tahun!

“Dekat berita dan media sosial kecoh tentang penularan penyakit kaki tangan dan mulut, sampai tutup tadika. Bahayakah? Bolehkah ianya dirawat? Ish, nak kena cari maklumat ni. Tengok anak kawan pun dah kena.”
Pada 16 Jun 2016, Kementerian Kesihatan Malaysia (KKM) telah mengeluarkan sidang akhbar tentang trend peningkatan kes penyakit tangan kaki dan mulut atau hand, foot and mouth disesase (HFMD) setelah melepasi paras amaran atau ’Alert Level’.

Sehubungan dengan itu, pihak KKM telahpun mengeluarkan Surat Amaran Peningkatan Kes HFMD di Malaysia pada 9 Mei 2016 kepada semua Jabatan Kesihatan Negeri (JKN) supaya mempertingkatkan pemantauan dari masa ke semasa bagi mencegah dan mengawal penularannya.
Menurut sidang akhbar tersebut, negeri Selangor menyumbangkan jumlah kes tertinggi sehingga kini berbanding negeri lain iaitu 4,441 kes (32.6%), diikuti oleh Johor 1,393 kes (10.2%), WPKL 1,317 kes (9.7%), Sabah 1,299 kes (9.5%), Sarawak 1,108 kes (8.1%), Perak 892 kes (6.5%), Melaka 727 kes (5.3%), Pulau Pinang 713 kes (5.2%), Negeri Sembilan 522 kes (3.8%), Pahang 345 kes (2.5%) dan Kedah 265 kes (1.9%) sementara negeri-negeri lain kurang dari 200 kes.

Tiga daerah di Selangor yang tinggi bilangan kes adalah Daerah Petaling (1,626), Hulu Langat (1172) dan Klang (618).

Foto Kredit: mmgazette.com
Apakah Punca & Tanda Penyakit Tangan Kaki Dan Mulut (HFMD)?
Menurut KKM, Penyakit HFMD disebabkan oleh enterovirus dengan majoriti adalah disebabkan oleh Coxsackie Virus A16 dan Enterovirus 71 (EV 71).
Virus ini merebak secara kontak dengan air liur, cecair lepuh (blister) dan najis mereka yang berpenyakit dan tempoh inkubasi adalah antara 3-5 hari.
Kebiasaan jangkitan adalah ringan (mild) dengan gejala demam diikuti ruam melepuh (blister) pada tangan, kaki, mulut dan lidah.
Hampir keseluruhan pesakit yang menghidap penyakit HFMD pulih tanpa rawatan perubatan dalam masa tujuh (7) ke sepuluh (10) hari.
Kanak-kanak juga boleh mengalami gejala jangkitan saluran pernafasan, muntah, cirit birit dan kurang selera makan.
Walau bagaimanapun, jangkitan EV71 boleh menyebabkan komplikasi teruk seperti encephalitis, pulmonary edema danmyocarditis namun, ianya jarang berlaku.
Foto Kredit: kpkesihatan.com
Amalkan 6 Cara Ini Untuk Mencegah Penyakit Tangan Kaki Dan Mulut
Justeru, KKM ingin menasihatkan ibu bapa atau penjaga supaya mengamalkan langkah-langkah pencegahan seperti berikut:
1. Elakkan Tempat Awam
Seelok-eloknya, kurangkan aktiviti di luar buat sementara waktu.
Jangan membawa anak yang sakit ke tempat-tempat awam/ sekolah / taska / tadika / pusat asuhan kerana boleh merebakkan jangkitan.
Foto Kredit: popsugar.com
2. Ketahui Tandanya
Ibu bapa perlu melengkapkan diri dengan mengetahui tanda-tanda penyakit ini.
Dengan itu, anak yang mempunyai tanda jangkitan dapat dibawa berjumpa doktor untuk mendapatkan rawatan awal.
Ia juga dapat mengelakkan daripada menular kepada kanak-kanak lain.
Foto Kredit: kpkesihatan.com
3. Amalkan Langkah Kebersihan Dengan Teliti
Mengamalkan kebersihan dengan mencuci tangan dengan sabun dan air bersih selepas ke tandas, selepas menukar lampin, dan selepas menyentuh / merawat lepoh dan semasa mencuci najis kanak-kanak tersebut.

4. Mencuci Alatan & Mainan
Membersihkan (basmi kuman menggunakan larutan chlorine based) pada permainan anak serta lantai rumah terutama tandas.
Foto Kredit: atruesurvivor.com
5. Cermat Melupuskan Najis
Memastikan pembuangan lampin pakai-buang dibuat dengan betul.
Foto Kredit: sheknows.com
6. Jangan Berkongsi Barang
Menggunakan peralatan makan dan minum yang berasingan dan tidak berkongsi barangan dengan anak-anak yang lain.
Jika perlu, bekalkan anak dengan bekas makanan masing-masing di sekolah.
Foto Kredit: liesaboutparenting.com
7. Saringan Pihak Sekolah & Pusat Jagaan
Pihak Pengusaha TASKA, TADIKA dan lain-lain pusat jagaan kanak-kanak disarankan supaya mengambil langkah-langkah yang sama seperti di atas.
Di samping itu, saringan di pintu-pintu masuk (gate-keeping) dilakukan bagi memastikan tiada tanda-tanda jangkitan HFMD sebelum kanak-kanak dibenarkan memasuki premis.
Foto Kredit: m.utusan.com.my
Penyakit Tangan Kaki Dan Mulut (HFMD) Menular Dengan Sangat Cepat!
Penyakit ini cepat menular dengan kadar hampir 100% di kalangan kanak-kanak kurang dari 10 tahun terutamanya, di premis tempat tumpuan kanak-kanak seperti di taska/tadika.
Oleh itu, pastikan anda sentiasa peka jika terdapat sebarang tanda pada anak anda.
Orang ramai boleh melaporkan kejadian kes HFMD di premis taska/tadika/sekolah ke Pejabat Kesihatan Daerah yang terdekat.
Jangan lupa maklumkan juga kepada pihak tadika atau pusat jagaan sekiranya anak anda terkena penyakit tersebut.
Tindakan ini dapat membantu mereka membasmi penyakit tersebut dengan berkesan.

*Sumber dan statistik dirujuk daripada Kenyataan Akhbar KPK 16 Jun 2016: Situasi Semasa Penyakit Tangan, Kaki Dan Mulut (HFMD) Di Malaysia


Tarikh Bersalin Sudah Dekat, Dah Cukur Ke Bulu Kemaluan? Ini Yang Anda Kena Tahu!

Pasti ramai dalam kalangan wanita yang tertanya-tanya, terutamanya ibu yang sedang hamil, perlu ke mencukur bulu kemaluan sebelum bersalin? Melalui sumber rujukan Hello Doktor, mencukur bulu kemaluan sebelum melahirkan anak dipercayai akan meningkatkan risiko jangkitan terutamanya mereka yang melalui prosedur operasi seperti pembedahan caesarean.
Di mana, ia akan mengakibatkan lecet mikro (micro-abrasions) pada permukaan kulit yang boleh menyebabkan jangkitan. Mari ikuti butiran yang terperinci di bawah.

Baca juga: Suami Kata Bahagian ‘Bawah’ Dah Tak Rapat? Usah Risau, Cuba Buat Ini Untuk Ketatkan Vagina!
PERLU KE MENCUKUR BULU KEMALUAN SEBELUM BERSALIN?
Gambar hiasan: iStockPhoto.

Kajian pada tahun 2015 mendapati, risiko jangkitan akan berkurangan pada wanita mengandung yang tidak mencukur bulu kemaluannya berbanding mereka yang memilih untuk bercukur.

Malah, Pertubuhan Kesihatan Sedunia (WHO) turut tidak menggalakkan perbuatan mencukur bulu kemaluan faraj atau perineum (bahagian antara bukaan faraj dan dubur) sebelum melahirkan anak.
Ia disarankan kepada wanita yang akan bersalin normal. Walau bagaimanapun, pengecualian diberikan untuk mereka yang perlu melalui prosedur pembedahan C-Sec.

MENCUKUR BULU KEMALUAN SEBELUM HAMIL, INI RISIKONYA
Terdapat beberapa risiko yang mungkin akan dihadapi sekiranya ibu hamil memilih untuk tidak mencukur bulu kemaluan seperti berikut:

Lecet dan luka pada kulit meningkatkan potensi jangkitan sekiranya tahap kebersihan tidak dijaga dengan betul.
Meletakkan diri pada risiko bulu tumbuh ke dalam (ingrown hairs) yang menyebabkan pembentukan sista – berkemungkinan perlu dirawat secara pembedahan.
Pertumbuhan bulu boleh menyebabkan kegatalan dan rasa tidak selesa.
Keadaan sukar buat ibu yang sarat mengandung untuk mencukur bulu kemaluan kerana pergerakan terbatas.

Gambar hiasan:Google.
MANFAAT MENCUKUR BULU KEMALUAN
Walaupun begitu, terdapat sesetengah wanita yang berasa malu sekiranya bulu kemaluan tidak dicukur sebelum melalui prosedur bersalin. Terdapat beberapa manfaat seperti di bawah:

Bercukur atau trimming bulu kemaluan, menjadikan bahagian tersebut kurang berpeluh dan bersih secara keseluruhan.
Memberikan visualisasi yang baik untuk doktor atau bidan bahagian perineum. Jika mereka perlu melakukan episiotomi – bahagian itu sudah dicukur bersih dan menjadikan proses jahitan lebih mudah.
Sangat berguna pada minggu-minggu selepas kelahiran jika mengalami pendarahan faraj yang banyak dan isu kebersihan diri.
Jika keadaan kecemasan berlaku dan memerlukan pembedahan czer, bahagian tersebut sudah tersedia untuk pembedahan.

Kesimpulannya, ia bergantung kepada kebiasaan anda dan hak peribadi untuk memutuskan sama ada ingin melakukan atau tidak mencukur bulu kemaluan sebelum bersalin. Tiada yang boleh memaksa anda.
Sekiranya, ibu hamil berkehendak untuk bercukur juga, lakukan dengan berhati-hati agar bahagian alat sulit tidak terluka. Anda juga dinasihati meminta bantuan dari pasangan untuk membantu melakukannya.
Sumber: Hello Doktor


Mendalami Kisah Trauma, Saksikan Program Bual Bicara Terbaharu ‘Aduan Jiwa’ Di TV9!

Terbaharu di TV9, program bual bicara ADUAN JIWA yang dikendalikan oleh pengacara berpengalaman iaitu Ahmad Fedtri Yahya bakal bersua dengan para penonton mulai 2 Januari 2022, setiap hari Ahad, pukul 8.30 malam hingga 9.00 malam selama 10 episod.
ADUAN JIWA: KISAH BENAR MANGSA TRAUMA KES TERTENTU

Program bual bicara ini merupakan idea asal dan konsep oleh Ahmad Fedtri Yahya. ADUAN JIWA memaparkan kisah – kisah benar yang akan diceritakan sendiri oleh mangsa trauma dalam kes-kes tertentu. Ahmad Fedtri Yahya akan menyelami isi hati mangsa secara terus dan mendalam. Lakonan semula akan dipaparkan semasa penceritaan. Panel jemputan juga akan ditampilkan bagi setiap episod untuk memberi pandangan dan juga cadangan untuk mengatasi masalah buat para mangsa. Antara topik dan kes yang akan dikupas adalah kemurungan dan kebimbangan, penderitaan rumah tangga, akhlak dan jenayah seksual.
Episod pertama yang telah bersiaran pada 2 Januari 2022 memaparkan topik ketagihan pornografi. Perkongsian dari seorang remaja yang ketagihan pornografi pada usia seawal 8 tahun. Obsesi terhadap dunia porno menjadikan remaja ini menemui jalan buntu dalam usaha untuk mengubah. Kecanduan kepada bahan terlarang sukar ditinggalkan kerana ia sudah sebati dengan jiwanya.

Episod seterusnya menampilkan dua kisah berbeza yang dibelenggu oleh perasaan rindu yang menebal. Kisah pertama merupakan seorang anak yang sangat rapat dengan arwah ayahnya sehingga pemergian insan tercinta itu meninggalkan perasaan terkilan lantaran dia tidak berkesempatan untuk berjumpa di kali terakhir. Kisah kedua pula menceritakan keadaan seorang ibu dihukum perasaan pilu dan rindu selepas anak kecilnya hilang di rumah dan masih tidak dapat dijejaki hingga kini. Dua dimensi rindu yang berbeza ini membawa kesengsaraan jiwa yang besar kepada kedua-dua mangsa ini.

ARTIS POPULAR TANAH AIR JUGA KONGSI KISAH SIHIR

https://media.siraplimau.com/2022/01/TV9-Promo-ADUAN-JIWA-MULAI.mp4
Artis tanah air popular iaitu Jaafar Onn turut berkongsi kisah hidupnya yang pernah merana kerana dendam dan dengki oleh orang rapat dengannya sehingga kesihatan terjejas teruk. Ikuti perkongsian kisah beliau dalam episod ketiga yang membawakan topik ‘bahana sihir’.
‘Muflis dan sifilis’ yang dipaparkan dalam episod keempat pula akan berkongsi kesengsaraan hidup seorang wanita yang diceraikan oleh suaminya. Selama lapan tahun berkahwin, bekas suaminya jarang mendekatinya dan memberi nafkah batin. Akhirnya, rahsia terbongkar apabila bekas suaminya ialah seorang homoseksual yang aktif ditiduri teman sejenis sehingga dijangkiti penyakit kelamin sehingga merosakkan organ dalamannya. Wanita ini juga difitnah dan dimanipulasi oleh bekas suaminya yang bijak mengatur langkah untuk menutup kejahatannya.

Apakah topik-topik dan kes-kes lain yang bakal dipersembahkan dalam ADUAN JIWA? Saksikan paparan menarik dalam program bual bicara baharu TV9, ADUAN JIWA mulai 2 Januari 2022, setiap hari Ahad, pukul 8.30 malam hingga 9.00 malam.
Untuk maklumat lanjut dan perkembangan terkini tentang program TV9, layari www.xtra.com.my dan ikuti laman media sosial rasmi Facebook, Instagram & Twitter di @TV9Malaysia.


Mendebarkan! Juara Watsons Malaysia’s Top Influencer 2018 Akhirnya Menjadi Milik….

Mungkin ramai dalam kalangan anda yang sudah mengetahui tentang ‘gelombang’ Watsons Malaysia’s Top Influencer #Watsonsmti yang berkolaborasi dengan OhBulan kan? Pencarian top influencer di Malaysia ini sudah hampir sampai ke kemuncak apabila 3 sahaja finalist ke pusingan akhir! Memang tak sabar nak tahu siapakah yang bakal merangkul gelaran Malaysia’s Top Influencer ini kan?
CABARAN PUSINGAN FINAL

Dalam pusingan terakhir ini, 3 finalist perlu menyelesaikan 3 cabaran secara total. Cabaran pertama yang perlu dilakukan adalah ‘Costume Challenge’. Para peserta diberikan 2 pasang costume setiap seorang dan perlu buat poll untuk followers mereka.  undi menerusi poll tersebut. Yang menariknya, para peserta akan memakai costume yang menjadi pilihan followers. Apa akan jadi?

Cabaran kedua pula adalah ‘Stranger Challenge’. Mereka juga diberikan 2 pilihan sama ada perlu selfie dengan 10 orang strangers atau minta seorang stranger untuk belanja pembelian mereka di Watsons. Peserta juga perlu melaksanakan cabaran berdasarkan apa yang dipilih oleh followers menerusi poll tersebut.

Cabaran ketiga ialah ‘Watsons’s Customer challenge’. Peserta juga diberikan sebanyak 2 pilihan sama ada perlu menari ataupun membuat pickup line kepada orang ramai. Peserta akan melaksanakan cabaran berdasarkan pemilihan followers menerusi poll id Instagram mereka.

INILAH MASANYA UNTUK ACARA KEMUNCAK!

Setelah selesai dengan tugasan cabaran di sebelah pagi, para finalist perlu bergerak ke Mazda Showroom, Glenmarie untuk bersedia dengan acara yang terakhir. Cabaran terakhir untuk acara kemuncak ini, ketiga-tiga finalist perlu menunjukkan bakat mereka mengikut kepada kreativiti masing-masing.

Fasiha, menunjukkan bakat meniup saxophone. Eva Natasha bermain piano. Daniel pula menunjukkan acara silap mata. Bukan itu sahaja, mereka juga perlu ‘berkempen’ untuk meyakinkan para juri kenapa perlu memilih mereka sebagai Malaysia’s Top Influencer 2018.

FASIHA JUARA WATSONS MALAYSIA’S TOP INFLUENCER 2018!

Buat pertama kalinya, Watsons akhirnya memilih Fasiha Latiff sebagai juara Watsons Malaysia’s Top Infuncer 2018. Bukan sahaja mempunyai wajah yang cantik dan bijak, Fasiha juga memenuhi kriteria yang diinginkan para juri untuk menjadi wajah terbaharu Watsons. Memang menarik betul hadiah yang dimenangi oleh Fasiha ini. Manakala tempat kedua dimenangi oleh Daniel dan tempat ketiga dimenangi oleh Eva Natasya.

Tahniah buat semua pemenang!


‘Mendebarkan’- Wajib Tengok Filem Aksi ‘On The Line’ Di Tonton Cinema!

Bagi anda yang menggemari filem aksi jenayah, jangan lepaskan peluang untuk tonton CINEMA iaitu filem berjudul ‘On The Line’.  Filem ini dibintangi pelakon hebat iaitu Byun John (The Book of Fish), Kim Moo-Yeol (The Gangster, The Cop, The Devil) dan Park Myung-Hoon (Parasite).
WAJIB TENGOK FILEM AKSI ‘ON THE LINE’ DI TONTON CINEMA
Filem ‘On The Line’ mengisahkan seorang bekas detektif dan mangsa penipuan yang mengambil tanggungjawab sendiri untuk mengejar organisasi pancingan data suara untuk mendapatkan wangnya, hanya untuk mencari satu lagi penipuan dalam kerja-kerja.

Adakah mereka akan dapat kembali apa yang mereka mahukan? Adakah mereka akan bertahan, atau binasa dalam dunia penipuan.

Saksikan ‘On The Line’ di cinema.tonton.com.my dengan hanya berharga RM15 atau dengan memuat turun aplikasi tonton di kedai aplikasi kegemaran anda.

TRAILER:

https://media.siraplimau.com/2021/12/TLR_ONTHELINE_30sec_v2.mp4


Walaupun Mendidik, Elak Guna 8 Bahasa Ini Pada Anak

Mendidik anak bukanlah sesuatu perkara yang mudah. Dengan cabaran hidup moden zaman sekarang, banyak sungguh faktor yang boleh menyebabkan kita hilang sabar terhadap anak-anak.
Anak-anak pula hanyalah mencari masa dan peluang untuk bermanja dengan kita. Namun, kita yang terlalu taksub dengan kerja kerapkali berasa stres dan tertekan dengan keadaan, melempiaskan pula kemarahan kita kepada anak.

Selalu Terlepas Cakap
Secara tidak sedar, ada antara kata-kata sindiran atau jenis ‘makan dalam’ yang dituturkan oleh ibu bapa pada anak-anak kadang-kadang menyebabkan mereka berdendam, rasa marah dan memberontak.
Ia mungkin dipandang ringan dan tidak dipeduli oleh sesetengah ibu bapa, malah ada yang menggunakannya atas alasan untuk mendidik mereka.

Jika tidak diambil kira,  ia akan menyebabkan kesan yang mendalam pada diri mereka dalam jangka masa panjang.

Foto Kredit: parentdish.ca
8 Bahasa Perlu Dielak Dalam Mendidik Anak
Mungkin bagi ibu bapa, ada antara ucapan yang di bawah merupakan satu perkara yang normal, namun apa yang dirasakan oleh anak adalah berlainan.
Oleh itu, elakkan dari mengguna bahasa berikut pada anak-anak:
1. Sumpah seranah dan makian
Bahasa ini memang tidak patut digunakan walaupun sebesar mana kesilapan anak kita. Malah, ia boleh menyebabkan jiwa anak menjadi lebih keras dan kuat memberontak.
Bukankah api tidak patut dilawan dengan api?
2. Sindiran
Walaupun tidak meninggi suara, perkataan sindiran juga tidak boleh digunakan terhadap anak. Ianya boleh mengguris emosi dan hati anak, malah ia mampu menjadikan mereka lebih benci dengan kita.
Jika ada sesuatu yang ingin dijelaskan, berterus-terang saja pada mereka dan janganlah kita menggunakan perkataan menyindir dalam mendidik anak.
3. Penipuan
Boleh menghilangkan kepercayaan anak pada ibu bapa.
Selalunya ibu bapa menjanjikan sesuatu yang di luar kemampuan kita semata-mata hanya untuk menyedapkan hati anak.
4. Membebel
Kurang meleteri anak-anak dalam mendidik mereka. Anak yang selalu dimarahi sukar untuk maju ke depan.
Ungkapkan kata-kata yang mempunyai aura positif seperti, “Abang jadi anak yang soleh ya”.
Kalau boleh, elakkan perkataan ‘jangan’ daripada digunakan terlalu kerap.
5. Mengkritik
Anak membesar dengan sifat kurang keyakinan diri sehingga boleh menjejaskan cara hidup mereka. Selalu takut untuk berbuat apa sahaja dan tidak mahu mencuba perkara yang baru.
Lebih ditakuti jika mereka tidak berani berusaha kerana takut untuk gagal.
Foto Kredit: parenting.org
6. Ungkit-mengungkit
Anak sukar menerima semua kebaikan yang anda lakukan, takut akan diungkit kemudian hari.
Mungkin ada beranggapan kata-kata sebegini mampu mendidik anak-anak ini akan menjadi seorang yang cepat berdikari, tetapi mereka tidak melakukannya dengan rela hati.
Ini akan menjadikan mereka seorang yang suka berdendam dan akan jauh hati dengan kita.
7. Bandingan
Membanding-bandingkan anak boleh menyebabkan timbulnya rasa tidak disayangi.
Ramai ibu bapa sebenarnya tidak perasan, dalam mendidik, sebenarnya telah banyak membandingkan anak mereka dengan anak orang lain sejak kecil lagi. Contohnya tahap tumbesaran, keputusan peperiksaan, dan kecemerlangan sukan.
Jika mahu menjadikan contoh, ambillah contoh terbaik seperti Rasulullah SAW, para sahabat, dan tokoh-tokoh ilmuan.
8. Berbaur ugutan
Anak-anak akan sentiasa dalam ketakutan. Mereka akan merasa tidak selamat dan sentiasa menyembunyikan perihal sesuatu perkara daripada kita.
Sangat merbahaya! Kerana mereka akan cenderung melakukan sesuatu di belakang kita, dan berpura-pura baik di hadapan kita.
Foto Kredit: quotesgram.com
Tak Cukup Sekadar Memujuk
Sebagai ibu bapa, kita hanyalah manusia biasa yang tidak terlepas daripada kesilapan. Jika kita menyedari yang kita telah berbuat silap, cepat-cepatlah bertaubat dan berazam untuk berubah.
Tidak cukup sekadar memujuk, kita haruslah berusaha mengambil tindakan untuk memperbetulkan kesilapan yang lalu.
Kita sebagai ibu bapa perlulah mencerminkan imej yang baik dalam mendidik anak-anak kita. Sedangkan agama Islam amat menyanjung dan mengangkat darjat umatnya yang mampu mengawal ‘kemarahan’ mereka.
Ucapan yang keluar daripada mulut ibu bapa adalah doa. Moga kita menjadi ibu bapa yang berhemah pada anak-anak.


“Mengada Bila Ayah Ada”- Ini Tanda Anak Dah Kuat Bonding Dengan Si Ayah

Selalunya ayah akan dianggap sebagai seorang yang tegas dan garang. Ini menjadikan anak-anak sukar untuk mencipta kemesraan atau ‘bonding’ dengan si ayah kerana mempunyai rasa yang takut. Tapi, tahukah anda bahawa penting untuk anak-anak ada bonding yang kuat bersama ayah dan ini merupakan tanda-tanda anak anda mempunya bonding yang kuat dengan si ayah.
Baca juga: ‘Badan Dah Keras’- Berderau Darah Tengok Anak Dah Lemas Dalam Kolam!

Tanda-tanda anak yang kuat bonding dengan ayahnya

1. Tak boleh lihat muka ayahnya mesti nak diajaknya bermain. Habis badan ayah di henyak-henyak.

2. Bangun tidur je cari ayah. Padahal ibu tidur kat sebelah, tetap celik mata cari ayah dulu.

3. Ayah tak boleh hilang sekejap, mesti dia mencari. “Ayah pergi mana?”
4. Pantang nampak ayah duduk bersahaja tak buat apa, pasti datang melompat. Time tu la dia nak duduk atas pangku.

5. Bila ayah tak ada, dari energetik boleh jadi lemah tak bermaya. Nak main pun tak ada motivasi tanpa ayahnya.
6. Selalu bertanya keberadaan ayahnya. Kalau ayah keluar kerja, balik lambat sikit anak mesti perasan. Walaupun tak pandai tengok jam lagi.
7. Paling ingat kata-kata ayah padanya. Setiap pesanan ayah di ambil serius. Ini tak boleh buat, ayah tak bagi. Ini salah, ayah dah pesan.
8. Bila bersama-sama kawan, tak ada benda lain mesti bercerita tentang hebatnya ayah dia.
9. Mengada-ngada bila ayahnya ada. Macam-macam kepandaian nak ditunjuknya. Sikit-sikit panggil ayah tengok ni.
10. Paling mudah terasa hati. Bila ayah termarah atau terjerit. Dia boleh jadi kecewa yang amat amat sangat.

Bila hati dah terlalu sayang, sedikit kasar pun boleh buat hati dia terluka amat dalam tau. Anak bapak…Wallahu A’lam..
Sumber: Mohd Fhais Salim


Hukum Ambil Upah Ajar Mengaji Al Quran, Betul Ke Ada Sampai Caj RM300?

Baru-baru ini timbul satu perkongsian yang mengundang tanda tanya ramai apabila ianya berkaitan hukum mengambil upah ajar orang mengaji. Seperti apa yang dilalui pada zaman kita kecil dahulu, ibu bapa akan membayar sejumlah amaun berpatutan yang ditetapkan sebagai upah mengajar anak-anak mengaji Al Quran.
Tetapi, kali ini berbeza kerana upah yang diminta oleh tenaga pengajar dianggap mahal. Adakah kerana ekonomi negara semakin meningkat? Jadi, ramai yang tertanya-tanya apakah hukum bagi mengambil upah mengajar Al Quran?

Hukum Mengambil Upah Mengajar Mengaji Al Quran

Rasulullah S.A.W bersabda : Sesungguhnya upah yang paling layak atas kamu mengambilnya mengajar kitab Allah.
(Riwayat Bukhari)

Imam Abu Al-Laith Al-Samarqandi dalam kitabnya Bustan Al-Aarifin berkata bahawa orang yang mengajar Al-quran atau ilmu agama terbahagi kepada 3 golongan iaitu :-

1. Golongan yang mengajar Al-Quran semata-mata kerana Allah tanpa mengambil sebarang balasan atau keuntungan. Mereka diberi pahala disisi Allah dan amalannya disifatkan sebagai amalan para anbia’.
2. Golongan yang mengajar Al-quran dengan mensyaratkan upahnya. Mereka layak mengambil upahnya. Segala amalan baik mereka akan terima Insha Allah.
3. Golongan yang mengajar Al-quran tanpa mensyaratkan upahnya, jika diberi hadiah mereka akan menerimanya. Menerima hadiah adalah harus kerana Nabi mengajar dan Nabi juga menerima hadiah, adapun kebajikan mereka tertulis disisi Tuhan mereka Insha Allah.

Tentang jumlahnya. Bagi saya Rm 300 adalah berbaloi. Saya pernah bertanya kepada seorang guru yang mana dia mengajar subjek akademi aliran SPM. Dia mengambil upah satu sesi Rm 120 per jam x 4 = Rm 480. Lepas masuk universiti ilmu itu tidak digunakan lagi (Bergantung pada bidang)
Tetapi Al-Quran ini kita gunakannya pada semua peringkat umur selagi kita digelar islam, selagi itu kita akan perlukan Al-quran. Orang non muslim juga mengkaji Al-Quran, apatah lagi kita orang muslim.
Kesimpulan, bergantung pada kita, ada kelas yang murah, percuma dan mahal. Ia berbeza kerana nilainya. Jangan anda bertanya pada si jejaka kacak Pemandu Grab ” kenapa harga awak mahal, saya naik bas murah je “. Guna akal yang Allah kurniakan di kepala untuk berfikir.
Sumber: KMP Academy


Merancang Keluarga: Bilakah Masa Yang Sesuai Untuk Tambah Ahli Baru?

Pagi-pagi lagi mak sudah telefon dan ingatkan aku untuk pergi kenduri sepupu kat kampung. Aduh malas betul nak pergi majlis kahwin. Bukannya apa, nanti banyak soalan bonus makcik-makcik tanya.
“ Bila nak beranak lagi?” “Takkan satu je cukup?” “Jangan merancang keluarga sangat, kamu tu bukannya muda lagi” dan seribu satu soalan yang menyesakkan jiwa. Tak campur lagi tengok sepupu yang muda-muda dah beranak pinak sampai ada yang punya enam anak!

Jumlah anak dalam keluarga memang antara topik yang sering diutarakan oleh masyarakat sekeliling. Jika ada satu, maka akan keraplah ditanya bila pula pertambahan yang kedua. Bila ada sepasang, maka bertanyalah bila pula pertambahan ketiga, keempat dan seterusnya.
Ramai pasangan suami isteri berada dalam dilema apabila kerap ditanya soalan ini. Keinginan untuk menambah bilangan anak pasti ada walaupun merancang keluarga. Tapi, mungkin juga ada pasangan yang menunggu waktu yang sesuai atau benar-benar bersedia untuk menambah lagi.

Jadi, bilakah masa yang sesuai untuk menambah bilangan anak?
Tahun depan? Dua tahun lagi? Tiga tahun lagi?

Ada 8 perkara yang boleh difikirkan sebelum mengambil keputusan untuk menambah ahli baru iaitu:
1. Jarak umur anak
Jika anda ingin memberi masa hingga anak-anak sedia ada membesar dan boleh berdikari sendiri, maka anda boleh rancang tempoh untuk kehadiran ahli baru.
2. Kos perbelanjaan
Meliputi sejak dilahirkan, kos penghantaran ke rumah pengasuh (jika ibu bekerja), rawatan kesihatan, belanja sekolah dan banyak lagi. Jika kewangan mengizinkan, tidak salah menambah ahli baru.
3. Kesihatan ibu
Adakah ibu sudah bersedia fizikal dan mental untuk menghadapi morning sickness, alahan yang teruk, temujanji doktor, moody, letih sekali lagi?
4. Penerimaan anak pada adik baru
Bagaimana reaksi anak-anak apabila diberitahu mereka bakal menerima adik baru. Adakah mereka suka atau tidak suka?
Dan jika anak tidak suka, apakah langkah yang boleh diambil untuk menambahkan kasih sayang pada adik baru.
5. Cope dengan kerenah anak-anak
Bagaimana nak cope dengan karenah dan demand anak-anak yang semakin membesar ditambah pula dengan kehadiran bayi yang sememangnya menjadi fokus utama anda.
6. Bersedia untuk luangkan masa
Kalau dahulu, anda masih boleh bangun lewat dan bersantai pada hujung minggu namun adanya ahli baru, ia menuntut banyak masa serta tenaga anda tidak kira siang, malam mahupun pagi.
7. Faktor usia
Perlu juga difikirkan sama ada anda dan suami masih berkemampuan dari segi kudrat untuk menjaga bayi yang baru lahir.
8. Komitmen dengan kerjaya
Kalau dahulu anda sering outstation hingga ke luar negara, namun adakah dengan kehadiran ahli baru, anda berpeluang lagi untuk menerima tanggungjawab itu?
Jika bayi sakit, anda perlu mengambil cuti dan adakah ia menjejaskan prestasi kerja?
Sepakat merancang keluarga, jangan lupa libatkan suami!
Libatkan suami anda sebelum mengambil keputusan untuk menambah ahli baru kerana anda perlu fikirkan juga perasaan dan kemahuannya adakah sama seperti anda atau tidak.
Jika anda dan suami sudah sepakat, maka tiada istilah masa yang sesuai kerana anda pasti tidak sabar memegang bayi anda yang comel dan bakal menceriakan lagi kehidupan anda!


Apakah Simptom Mengandung Luar Rahim? Apa Risiko & Cara Rawatan?

Mengandung Luar Rahim
Ramai yang tidak tahu tentang betapa bahayanya mengandung luar rahim ini. Jika anda tidak mendapatkan perhatian dan rawatan segera, ia boleh menyebabkan kematian kepada ibu dan bayi.
Kehamilan ektopik
Mengandung luar rahim ini juga lebih dikenali sebagai kehamilan ektopik di mana janin pada kebiasaannya akan melekat dan membesar di tiub fallopio. Ia boleh mendatangkan kematian jika tidak dikesan awal kerana jika kehamilan itu menjadi terlalu besar, ia boleh menyebabkan tiub itu pecah. Ini hanya dapat ditangani dengan pembedahan atau mengambil ubat-ubatan.

Kementerian Kesihatan Malaysia menulis panjang lebar tentang kehamilan ektopik.
Sumber: Kementerian Kesihatan Malaysia

Secara ringkasnya, kehamilan ektopik berasal dari perkataan Greek (ektopas) yang bermaksud ‘di luar tempat’ atau kehamilan di luar rahim. 1 hingga 2 peratus kehamilan adalah kehamilan ektopik. Daripada jumlah ini, 98 peratus merupakan kehamilan ektopik dalam tiub fallopian seperti gambarajah di atas. Kehamilan ektopik lain termasuklah rongga abdomen, ovari, cornu rahim dan serviks.

Minggu pertama
Mengandung luar rahim ini sering didapati semasa 5-10 minggu pertama kehamilan. Ia juga merupakan punca utama kematian di kalangan ibu-ibu mengandung sewaktu trimester pertama kehamilan. Ia adalah amat berbahaya kerana terdapat arteri yang besar di luar setiap tiub fallopio. Jika arteri tersebut pecah, pendarahan serius akan berlaku sehingga boleh menyebabkan kematian.
Ultrasound
Anda boleh memastikan kehamilan anda di dalam rahim dengan menjalani pemeriksaan ultrasound. Jika anda menggugurkan anak tanpa melakukan ultrasound terlebih dahulu, berkemungkinan anda mengalami kehamilan ektopik yang tidak dikesan.
Faktor dan punca mengandung luar rahim
Bagaimana mengandung luar rahim ini boleh berlaku? Ia mungkin disebabkan jangkitan tiub terdahulu seperti penyakit berkaitan radang pelvis, klamidia dan gonorea. Ia juga boleh berpunca daripada pembedahan di dalam abdomen, terutama sekali yang melibatkan tiub fallopio, ovary, uterus, bawah abdomen dan usus.
Faktor berikutnya adalah penggunaan ubat-ubatan kesuburan pada waktu hendak bersenyawa dan terakhir sekali jika anda pernah mengandung luar rahim, peluang untuk ia berlaku lagi sekali tetap ada.
JIka anda menggunakan alat dalam raham (IUD) sebagai pencegah kehamilan, ia tidak meningkatkan risiko untuk mengandung luar rahim. Tetapi jika anda mengandung semasa menggunakan IUD, ia berkemungkinan besar anda sedang mengandung luar rahim.
Simptom mengandung luar rahim
Oleh itu, anda perlu mengetahui simptom-simptom yang sering dikaitkan dengan mengandung luar rahim. Ia adalah seperti berikut:

Pendarahan kecil di dalam faraj
Loya dan muntah-muntah beserta rasa sakit
Sakit di bahagian bawah abdomen
Kekejangan abdomen yang tajam
Pening-pening lalat
Rasa sakit di bahagian bahu, tengkuk atau dubur
Jika tiub fallopio pecah, kesakitan dan pendarahan teruk boleh mengakibatkan anda pitam

Rawatan mengandung luar rahim
Dapatkan rawatan doktor dengan segera sekiranya anda mengalami simptom-simptom seperti di atas. Pembedahan harus dilakukan dengan segera bagi mengelakkan masalah yang lebih besar daripada berlaku.
Sumber dari Kementerian Kesihatan menyarankan beberapa cara untuk merawat kehamilan ektopik:

Rawatan konservatif
Wanita yang boleh menjalani rawatan konservatif termasuk wanita yang asimptomatik dan tidak pecah serta tiada pendarahan pelvis. Wanita ini perlu diberi kaunseling sewajarnya. Selain itu wanita dengan tahap serum beta-hCG yang semakin berkurangan juga sesuai menjalani rawatan secara konservatif.
Rawatan perubatan
Rawatan perubatan melibatkan suntikan methotrexate. Kriteria membolehkan rawatan perubatan ini termasuk kehamilan ektopik yang tidak pecah, diameter kantung kehamilan kurang dari 3cm, tahap serum beta-hCG kurang dari 3000 IU dan imbasan ultrabunyi tidak menunjukkan pendarahan dalam pelvis. Anggaran tahap serum beta-hCG yang berterusan diperlukan untuk menilai keberkesanan rawatan.
Pembedahan
Rawatan secara pembedahan laparoskopi (pembedahan teropong)adalah rawatan bagi kebanyakan kehamilan ektopik. Namun, ia bergantung pada keujudan peralatan pembedahan dan kepakaran doktor. Doktor boleh memiloh untuk emmbuang ektopik tersebut atau membuang keseluruhan ini dan keputusan ini adalah berdasarkan pemerhatian ke atas tahap kesihatan tiub lain.Bagi kes kehamilan tiub yang telah pecah dan keadaan wanita tidak stabil, pembedahan terpaksa dilakukan (berbanding pembedahan laparoskopi) kerana proses pembedahan dapat dilakukan dengan lebih cepat. Jika berlaku kes kehilangan darah yang banyak, pemindahan darah diperlukan.

Masihkah ada peluang mengandung lagi?
Menurut Kementerian Kesihatan lagi, peluang untuk hamil pada masa depan masih ada tetapi bergantung kepada berapa sihat tiub lain dan faktor lain seperti: umur anda, dan/atau jika anda sukar hamil sebelum ini. Jika tiub bersebelahan tidak tersekat atau rosak, peluang untuk hamil adalah masih ada tidak kira samada tiub yang terjejas oleh ektopik dikekalkan atau dibuang sepenuhnya.
Secara umum, 65 hingga 70 peratus wanita dengan sejarah kehamilan ektopik akan hamil lagi dalam tempoh 18 bulan. Walau bagaimanapun, jika kedua-dua tiub fallopian rosak atau pecah, anda perlu menjalani rawatan kemandulan (IVF) untuk hamil pada masa depan.
Pengalaman mengandung luar rahim
Ada sesiapa yang ada pengalaman mengandung luar rahim? Atau ada sesiapa yang pernah mengandung luar rahim kali kedua? Atau sesiapa yang pernah menjalani rawatan pembedahan, kesan daripada kehamilan ektopik ini?
Kongsikan dengan yang lain-lain di ruangan komen, agar dapat memberi sedikit maklumat dan motivasi kepada yang lain.
Akhir kata
Sekarang anda telah tahu tentang apa itu mengandung luar rahim, simptom-simptomnya dan cara rawatannya. Diharapkan ia dapat membantu anda untuk mengesan dengan lebih awal dan atasinya seberapa cepat yang mungkin.
Walau apa pun yang berlaku, anda perlu ambil iktibar dan mengandung luar rahim bukanlah penghalang untuk anda tidak mencuba untuk mendapatkan anak lagi. Segala yang berlaku pasti ada sebabnya dan anggaplah tiada rezeki pada kali ini.


Bolehkah Mengandung Selepas Bersalin? Ada Risiko Tak?

Belum pun lagi hilang penat berpantang dan menyusukan anak sepenuhnya, tiba-tiba anda dikejutkan dengan berita yang anda disahkan mengandung selepas bersalin. Ada yang 3 bulan selepas bersalin dan ada juga yang 6 bulan selepas bersalin.
Mengandung Selepas Bersalin
Adakah okay untuk mengandung lagi selepas baru bersalin? Ada apa-apa risiko atau tidak?

Banyak persoalan dihati ibu-ibu ini, antaranya:

“Aku baru lepas bersalin secara pembedahan / caesar / czer / operation. Boleh ke mengandung lagi?”
“Kalau bersalin normal, lepas pantang boleh terus hamil ke?”
“Eh, aku tak rancang pun, tiba-tiba je melekat!”
“Nak jarakkan anak 3 bulan ke 6 bulan ye?”
“Apa tanda-tanda mengandung selepas bersalin ye? Seriau pulak, rasa macam belum bersedia”

Kebiasannya untuk seorang ibu yang baru sahaja bersalin, untuk mengandung lagi mungkin merupakan suatu perkara yang tidak diingini dalam waktu yang terdekat. Bukannya menolak rezeki, cuma kadang-kadang rasa macam belum cukup tempoh untuk membesarkan anak yang baru lahir.

Oleh itu, anda perlu tahu cara-cara beberapa perkara sebelum anda mengandung selepas bersalin.

1. Ketahui waktu subur anda selepas baru bersalin
Kebanyakan ibu mengalami pendarahan yang berpanjangan selepas baru bersalin. Pendarahan tersebut akan berkurangan dari semasa ke semasa selama 6 minggu.
Peluang untuk mengandung pada waktu ini adalah sangat tipis, tetapi tidak mustahil. Kebanyakan wanita akan mula datang haid dalam tempoh 8-10 minggu selepas bersalin. Apa yang penting, ketahui dan fahami apa itu waktu subur, dan ambil masa untuk belajar cara kira waktu subur.
2. Peranan penyusuan susu ibu
Menyusukan anak boleh mempengaruhi, atau lebih spesifik melambatkan kedatangan haid. Oleh itu, orang sering beranggapan dengan menyusukan anak sepenuhnya, ibu tidak akan mengandung. Kaedah ini sebenarnya hanya 98% efektif dan ianya hanya untuk ibu-ibu yang menyusukan anak mereka secara eksklusif.
Jika bayi tersebut mula memakan makanan pepejal atau tempoh sela penyusuan menjadi semakin lama, ia semakin menjadi tidak efektif dan peluang untuk mengandung semakin meningkat.
3. Kembali menjalinkan hubungan kelamin selepas bersalin
Mengikut tradisi, 100 hari selepas bersalin adalah jangkamasa di mana isteri disarankan untuk berpantang daripada bersama-sama dengan suami.
Walaupun badan sudah mula sembuh, pastikan mood ibu perlu dititik-beratkan juga. Maklumlah, nak jaga bayi yang baru lahir lagi, nak menyusukan setiap beberapa jam lagi.
4. Waktu yang sesuai untuk mengandung lagi
Menurut pakar, tempoh 18 bulan bagi yang bersalin secara normal dan 2-3 tahun bagi yang bersalin secara pembedahan. Ini dapat memastikan bayi anda mendapat khasiat susu ibu sepenuhnya dan memberi masa yang cukup untuk badan ibu pulih sepenuhnya.
Tempoh ini juga membenarkan ibu memberikan perhatian yang secukupnya kepada bayi tanpa perlu berasa risau tentang masalah yang sering dikaitkan dengan mengandung.
5. Ketahui risiko mengandung selepas bersalin
Jika anda dan suami bercadang untuk mendapatkan anak dalam tempoh masa yang agak dekat, amatlah penting bagi anda untuk mengetahui risiko-risiko yang berkaitan. Bukan sahaja kepada si ibu, tetapi juga risiko untuk anak yang bakal dikandung.
Mengikut kajian, wanita yang mengandung dalam tempoh 6 bulan selepas bersalin, berisiko tinggi berdepan dengan banyak komplikasi termasuk keguguran. Jika tidak bersedia mengandung selepas bersalin, lebih baik merancang.
6. Jika anda belum bersedia, ambil kontraseptif
Bagi mengelakkan anda dari mengandung selepas bersalin, seeloknya ambillah kontraseptif. Ada yang dengan mengambil suntikan, menampal patch di bawah lengan dan ada juga yang menggunakan IUD.
Adalah lebih baik anda memberikan masa yang secukupnya sebelum mengambil keputusan untuk mengandung lagi.
Akhir kata
Anak itu anugerah Allah. Dengan keadaan ekonomi yang mungkin tidak cukup kukuh, ramai yang takut-takut untuk mengandung lagi kerana risau tidak mampu menanggung anak. Percayalah, ada rezeki untuk anak yang telah dijanjikan Allah.
Yang paling utama, tanggungjawab kita sebagai ibu-bapa perlulah ditunaikan, agar tidak disoal di kemudian hari nanti.
Kredit kepada: http://www.newkidscenter.com/How-Soon-Can-You-Get-Pregnant-After-Giving-Birth.html


Pakar Jelaskan 5 Sebab Kenapa Kita Patut Biarkan Anak ‘Bosan’

“Aduhai, apa lagi ya nak buat masa PKP ni. Rasanya macam dah habis idea nak rangka aktiviti mereka. Dahlah anak cepat bosan, kita dah beli macam-macam mainan pun dia masih tak tahu nak buat apa.”
Rasa bersalah pula kalau biarkan anak kebosanan. Cepat saja kita rangkakan aktiviti dek kasihankan mereka.

Takpun, dihulurkan saja ‘smartphone’. Barulah lega bila tengok anak buat sesuatu.
Tahukah ibu ayah, penemuan daripada saintis mendapati bahawa sekali-sekala kita patut biarkan saja mereka.

‘Kebosanan’ sebenarnya dapat memberi kebaikan kepada perkembangan mental dan fizikal anak.

Inilah kesan luarbiasa kuasa imaginasi!
Jadi jika anak cepat bosan, jangan cepat melatah.
Ketahuilah bahawa kebosanan ini mempunyai kelebihan yang tersendiri untuk diri mereka.
Dengan sokongan ibu bapa, anak-anak mampu berimaginasi dan atasi kebosanan sendiri. Menurut saintis, ia akan memberi kesan luarbiasa kepada anak! / Foto Kredit: b92.net
5 Sebab Ibu Bapa Patut Biarkan Anak Mereka Bosan
Ini antara sebab kenapa sesekali ibu bapa kena biarkan saja anak ‘bosan’ di rumah.
1. Mengelak ‘Overstimulation’
Tahukah anda, sebenarnya otak kita tidak diprogramkan untuk berada dalam mod ‘on-the-go’ setiap masa.
Ia juga perlu berehat dan memperlahankan prosesnya, seperti yang dinyatakan oleh Scott Barry Kauffman melalui Psychology Today.
Memang pada awalnya anda akan rasa tak selesa apabila tengok anak cepat bosan. Tapi, cuba tunggu seketika dan perhatikan mereka.
Mungkin mereka perlu merehatkan otak, lari daripada stimulasi atau rangsangan yang tidak penting, dan menjadi lebih relaks.
Dengan mempunyai masa untuk diri sendiri, mereka berpeluang meneroka perkara yang mereka sendiri minati. Neurosaintis, Susan Greenfield berpendapat bahawa ia dapat memberi kesan jangka masa panjang terhadap bagaimana anak-anak ini mencapai cita-cita mereka.
Jangan terlalu cepat gunakan gajet untuk membendung kebosanan anak-anak. / Foto Kredit: huffingtonpost.com
2. Merangsang Kreativiti
Merujuk kepada sebuah artikel dari World Economic Forum, Dr Vanessa Lapointe berkata:
“Kanak-kanak perlu melalui rasa bosan ini dengan sendiri kerana ia dapat membebaskan mereka daripada sebarang bentuk gangguan. Dengan cara ini, barulah mereka dapat mendengar suara hati mereka sendiri.”
Dengan mengenal minat masing-masing, ia akan menggalakkan eksplorasi dan imaginasi.
Walaupun hanya duduk sendirian dan termenung, mereka sebenarnya sedang belajar untuk menvisualisasikan sesuatu dalam minda mereka.
Melalui proses ini, otak mereka akan menerawang jauh tanpa batasan.
Akhirnya, mungkin mereka akan merekacipta sesuatu dan merealisasikan apa yang pernah digambarkan oleh fikiran tadi.
Hebat bukan? Ternyata, memang ada kajian yang telah membuktikan bahawa golongan yang kreatif adalah mereka yang selalu termenung!

3. Mahir Berfikir & Lebih Produktif
Untuk mengatasi rasa bosan, ia memerlukan pelbagai idea dan eksperimen cuba jaya.
Dalam jangka masa panjang, kebosanan ini memberi peluang kepada otak mereka untuk menjadi lebih produktif kerana mereka telah dilatih untuk menyelesaikan masalah.
Kajian oleh saintis di Bar-Ilan University mendapati bahawa faktor ini dapat membantu seseorang melakukan kerja dengan lebih efisyen dan positif.
Dengan sokongan dan pantauan, anak-anak akan belajar untuk mengatasi kebosanan mereka sendiri. / Foto Kredit: lifehacker.com
4. Peluang Meneroka Hobi & Minat Baru
Tidak dinafikan, pelbagai aktiviti yang dirancang seperti bersukan dan bermain muzik mampu memberi manfaat kepada perkembangan fizikal, kognitif, budaya dan sosial mereka.
Namun, anak-anak juga perlukan masa untuk bersendiri. Apabila mereka ‘terputus hubungan’ daripada dunia luar dan gajet, mereka akan meneroka perspektif baru dan timbullah hobi.
Dengan cara ini, mereka akan lebih bersemangat dalam menetapkan kemahuan dan cita-cita mereka.
Malah, mungkin juga ada bakat semulajadi yang tidak pernah kita ketahui.
Mungkin mereka ada bakat terpendam yang kita tak pernah tahu. /Foto Kredit: daddymindtricks.com
5. Belajar Berkomunikasi Dengan Sihat
Apabila anak-anak mula nampak sendiri minat masing-masing, secara tidak langsung mereka akan berusaha untuk memperlihatkan hasil imaginasi mereka.
Mereka menjadi lebih berani menyatakan kemahuan mereka, dan mereka juga akan mencari cara untuk mencapainya dengan sokongan ibu bapa.
Sebenarnya, tindakan ini bukan saja memberi manfaat kepada anak-anak, tetapi juga orang dewasa.
Dengan gangguan seperti TV, ‘smartphone’, atau kerja yang menimbun tinggi, anda tak mungkin akan mendapat inspirasi untuk pergi lebih jauh dalam hidup ini.
Walaupun tidak berbuat apa-apa, sebenarnya kuasa imaginasi mampu membawa mereka ke ‘dunia mereka’ sendiri. / Foto Kredit: kidstoyhire.com.au
Bila Anak Cepat Bosan, Sediakan 2 Perkara Ini
Apapun, ini bukan bermakna kita boleh ‘goyang kaki’ dan suruh mereka ‘main jauh-jauh’. Cumanya, kalau anak cepat bosan tak perlulah kita rasa bersalah dan mengalah dengan ‘menyuap’ pelbagai aktiviti untuk mereka.
Sebaliknya, lihatlah perkara ini sebagai peluang untuk anda mengalakkan mereka menjadi seorang yang lebih dinamik.
Cuba beri sokongan untuk mereka atasi kebosanan melalui 2 sumber ini:

Sumber dalaman: Kualiti dan nilai seperti menggalakkan mereka meneroka, bermain, memerhati, dan memberi tumpuan terhadap sesuatu yang mereka ingin tahu. Ia mungkin akan menyebabkan rumah anda bersepah. Yang penting, pantau mereka jika mereka melakukan sesuatu yang agak ‘susah’ atau luarbiasa seperti membina rumah kotak atau memanjat kusyen. Beri sokongan dan bantu mereka agar tidak cepat patah semangat. Pastinya ia akan memberi pengalaman serta pengajaran sepanjang hayat.
Sumber material: Sumber material bukanlah bererti mainan yang mahal atau peralatan bertaraf profesional. Tetapi, ia adalah bahan yang ‘simple’ seperti pen, kertas, cat warna, kotak kosong, dan sebagainya. Kadangkala anak sendiri ada idea untuk membuat eksperimen tertentu seperti membuat gunung berapi atau kek coklat. Jadi, bolehlah anda mendapatkan sumber yang bersesuaian.

Dengan galakan anda, anak cepat bosan pun boleh menjadi seorang lebih berdikari, bijak, dan kreatif.
Mereka juga akan berasa lebih konfiden untuk menurut kata hati dan mempercayai kebolehan diri yang unik.
Tapi ibu ayah kenalah juga memainkan peranan dengan menyediakan keperluan mereka dan memberi respon yang baik terhadap tindakan mereka.
Paling penting, jangan pula kita ‘lepas tangan’ dan menghadap gajet 24 jam – ini salah ya!


“Kenapa dia terbang macam tu Babah? Kenapa dia warna kuning Babah? Kenapa dia suka duduk macam tu Babah? Kenapa? KENAPAAA?”
Secara semulajadinya anak suka belajar melalui pemerhatian dan memang mempunyai sifat ingin tahu yang amat mendalam. Setakat bertanya hal yang biasa-biasa tu tak apalah lagi nak layankan. Tapi, kalau dah sehari dekat sejuta soalan macam mana? Bukankah pening nak mencari jawapan?

Foto Kredit: babyeinsteindev.wordpress.com
5 Sebab Jangan ‘Tension’ Bila Si Kecil Bertanya Sejuta Soalan Sehari
Sebelum anda ‘naik darah’ atau rasa stres untuk menghadapi si kecil, ini 5 perkara yang perlu anda tahu.

1. Anak Suka Belajar Lebih Mendalam Tentang Topik Itu
Sebab utama anda tak perlu stres ketika anak anda bertanya terlalu banyak soalan adalah kerana kebanyakan masanya mereka bukannya mahukan jawapan yang tepat dengan serta-merta. Salah satu teknik yang boleh anda gunakan untuk ‘melengahkan’ atau mencari jawapan, adalah dengan bertanyakan soalan itu semula kepada mereka.

Contohnya: “Mama, kenapa kucing ada bulu?” Anda boleh menjawab: “Kenapa kamu rasa mereka perlukan bulu itu?”
Sementara itu, anda boleh bercerita tentang sesuatu yang mungkin berkaitan dengan topik itu. Setidak-tidaknya, mereka merasakan bahawa anda mendengar atau ‘acknowledge’ apa yang mereka tanyakan tadi.
Foto Kredit: bestbabystrollerjudge.com
2. Membina Keyakinan Diri
Bayangkan jika anda membentak mereka dan menganggap soalan mereka langsung tidak masuk akal. Mereka akan berasa ‘takut’ dan malas untuk berfikir tentang apa pun di sekeliling mereka lagi kerana tidak mahu diperlekehkan. Malah, mungkin mereka akan cenderung berasa rendah diri hingga ia boleh terbawa-bawa sampailah mereka mula ke sekolah nanti.
Menggalakkan keyakinan diri dalam anak kecil boleh memperkuatkan keinginan untuk terus meneroka.
Foto Kredit: mamirami.es
3. Merangsang Pemikiran Di Luar Kotak
Kalau betul pun anak suka belajar lebih lagi tentang sesuatu yang ‘advanced’ untuk usia mereka, itu lebih baik kerana ia menunjukkan tahap perkembangan otak mereka. Rebecca A. Palacios, Ph.D, seorang pakar pendidikan berpendapat bahawa soalan “Kenapa” ini amat penting untuk direspon oleh ibu bapa memandangkan ia adalah kunci untuk memahami segala yang berlaku dalam dunia ini. Apabila mereka diberi jawapan, mereka akan berfikir lebih jauh lagi untuk memahami lebih dalam tentangnya. Malah, imaginasi kanak-kanak boleh merangsang mereka untuk berfikir di luar kebiasaan hingga tercetusnya idea yang bernas!
Namun, jika anda benar-benar tidak tahu jawapan kepada anak-anak, jangan pulaberbohong kepada mereka. Sebaliknya, anda mungkin boleh mencatatkan soalan yang ditanyakan tadi dan memberitahu anak bahawa anda akan mencari jawapannya. Tapi, mesti patuhi janji ya!
Lebih bagus jika senarai soalan-soalan ini dan jawapannya anda tampalkan pada peti sejuk dan sebagainya. Jadi, mereka akan sedar bahawa soalan mereka tadi amat bermanfaat. Malah, mereka boleh merujuknya semula jika mereka bertanya lagi soalan yang sama.
Foto Kredit: timecapsule.com
4. Ia Memberi Peluang Untuk Anda Mengajar
Perasan tak, semasa anak anda bertanya soalan kepada anda, mata mereka bersinar-sinar dan mulut pun ada yang terlopong untuk menantikan jawapannya?
Sebenarnya, saat ini adalah antara waktu terbaik untuk anda memberi input yang anda inginkan selama ini. Contohnya, selama ini anda asyik memberitahu mereka supaya mengemas mainan, tetapi mereka tidak mendengarnya kerana sibuk bermain. Maka, dalam jawapan anda kepada mereka nanti, bolehlah selitkan sekali unsur nasihat kerana otak mereka sedang ‘dibuka’ seluas-luasnya untuk mendengar apa yang anda bakal katakan!
Foto Kredit: understood.org
5. Mereka Ingin Perhatian Anda
Salah satu cara komunikasi yang bayi pelajari adalah dengan menangis untuk menarik perhatian anda. Bayi bukan saja mahukan lampin yang bersih, makanan atau susu, tetapi mereka mahukan ANDA!
Menurut Dr Greene, anak kecil juga tidak banyak bezanya dengan situasi ini. Anak-anak mendapati orang dewasa akan memberi perhatian apabila mereka bertanya ‘Kenapa?’. Oleh itu, mereka suka melakukannya berulang kali kerana mereka berasa selamat dan seronok apabila mendapat perhatian sepenuhnya daripada orang yang mereka sayangi.
Foto Kredit: momswellbeing.com
Sabar Ya, Fasa Ini Hanya Sementara
Walau sebanyak mana pun pertanyaan anak, cubalah layani dan penuhi rasa ingin tahu mereka. Percayalah, fasa ini hanya sementara dan anda tentu akan merindui suara mereka apabila mereka semakin pintar dan meningkat usia.
Maka, manfaatkanlah peluang untuk berkomunikasi dengan mereka ini sebaik mungkin sebelum mereka membawa diri dan hidup dalam dunia mereka sendiri nanti!


Rupanya Ini 5 Sebab Ibu Mengandung Mudah Jadi Pelupa. Bukan Sengaja Tau!

“Aduh, lupa pulak nak ambik apa dalam bilik ni tadi… Apa kena dengan aku sejak mengandung ni. Minggu lepas dahlah tak jumpa kereta dekat tempat parking, 2-3 hari ni pun pelupa semacam je.”
Pernah tak ibu-ibu rasa cuai semacam masa mengandung? Cepat sangat lupa apa yang difikirkan tadi. Sampai orang sekeliling pun naik hairan dengan perangai kita.

Sebenarnya, ada sebabnya ibu hamil mudah jadi pelupa. Menurut beberapa kajian ilmiah, istilah glamornya, ‘momnesia’ atau ‘mom brain’ memang benar-benar wujud dan boleh dijelaskan mengikut sudut pandangan sains. Bahkan, sebuah penelitian dalam Journal of Clinical and Experimental Neuropsychology mendapati bahawa kehilangan memori ini boleh berterusan hingga 1 tahun selepas kelahiran bayi!
5 Sebab Wanita Mudah Jadi Pelupa Masa Mengandung. Bukan Sengaja Tau!
Berikut adalah beberapa sebab kenapa wanita hamil mudah sangat jadi pelupa atau cuai.

1. Kurang Tidur
Menurut laman web kesihatan Web MD, antara sebab paling biasa yang boleh dikaitkan dengan perangai pelupa ketika mengandung adalah faktor kesihatan tubuh.

Bagi kebanyakan wanita terutamanya yang semakin sarat hamil, mereka akan mengalami masalah untuk tidur dengan nyenyak. Ada yang mengalami masalah pedih ulu hati, tak dapat posisi yang selesa, dan asyik terbangun sebab nak ‘terkucil’. Semua faktor ini mengundang kepada keletihan dan juga rasa stres.
Dalam keadaan seperti ini, adalah normal bagi otak seseorang untuk menjadi kurang efisyen, atau tidak dapat melakukan banyak tugas dalam satu masa yang sama (multitasking).
Foto Kredit: shutterstock.com
2. Pengaruh Hormon
Selain disebabkan keletihan atau kekurangan tidur, perubahan hormon juga boleh jadi salah satu puncanya.
Louann Brizendine, Pengarah di Women’s Mood and Hormone Clinic at the University of California pula menjelaskan bahawa dalam tubuh wanita hamil terdapat 14 hingga 40 kali ganda hormon progesteron dan estrogen yang boleh mempengaruhi otak mereka. Kesemua hormon ini memberi kesan kepada pelbagai jenis neuron di dalam otak.
Bahkan, semasa ibu melahirkan, hormon oksitoksin juga akan bertambah dengan begitu banyak untuk membantu rahim berkontraksi serta menghasilkan susu. Kesemua proses ini mungkin menjejaskan peranan dalam pintasan otak seseorang wanita.
Foto Kredit: srbijadanas.com
3. Rutin Yang Semakin Sibuk
Begitu banyak proses dan perubahan yang berlaku dalam tubuh wanita yang sedang mengandung – tidak kiralah secara mental mahupun fizikal.
Rutin check-up, urusan pejabat, kerja di rumah, penjagaan anak yang sedia ada, semuanya masih berjalan seperti biasa. Itu belum masuk lagi persediaan barang bayi, kelengkapan bersalin, nak cari pengasuh, dan sebagainya. Perut pula semakin hari semakin membesar. Semua ini tentu sekali meletihkan fizikal dan mental. Apabila terlalu banyak yang berlaku dan perlu diingat, tidak hairanlah anda boleh menjadi pelupa dari semasa ke semasa.
Foto Kredit: drsmilez.com
4. Rasa Risau Atau Tertekan
Laporan oleh artikel LiveScience pula mendedahkan bahawa salah satu faktor yang boleh menyebabkan kemelesetan memori di kalangan ibu hamil adalah rasa risau dan tertekan. Ada yang risau dengan masalah kesihatan, kewangan, atau rasa belum bersedia menerima cahaya mata.
Kajian tersebut mendapati wanita hamil menjadi lebih pelupa pada trimester kedua dan ketiga, bahkan berterusan hingga 3 bulan selepas melahirkan.
Foto Kredit: ixil.info
5. Membantu Ibu Bersedia Menyambut Kelahiran Bayi
Walaupun menjadi pelupa bukanlah sesuatu yang kita anggap positif, tapi para psikologis menemui beberapa alasan atas tingkahlaku ini.
Menurut mereka, perubahan pada otak dalam tempoh kehamilan ini bertujuan membantu ibu-ibu bersedia untuk menghadapi kelahiran bayi. Ini kerana, data menunjukkan aktiviti pada bahagian otak yang mengawal kemahiran emosi dilihat semakin aktif.
Secara ringkasnya, perubahan ini membuatkan ibu menjadi lebih sensitif terhadap keperluan bayi secara semulajadi. Mereka seolah-olah dianugerahkan dengan ‘sixth sense’  atau gerak hati yang lebih tajam. Kesemua ini turut membantu dalam proses ‘bonding’ dengan bayi.
Foto Kredit: thetimes.co.uk
Jangan Stres Ya!
Jika masalah pelupa ini semakin menjadi-jadi, pastikan anda mendapat rehat yang cukup dan cuba semak semula jadual anda. Berbagilah kerja dengan pasangan dan kurangkan beban seboleh mungkin.
Jika persediaan menyambut bayi menjadi kerisauan anda, cuba catatkan apa yang anda rasa. Senaraikan barangan yang boleh disediakan lebih awal agar rasa lebih terurus. Bercakaplah dengan pasangan. Hirup udara segar dan lakukan senaman. Semua ini dapat membantu anda lebih relaks dan tenang.


7 Cara & Tips Mengatasi Anak Hiperaktif

Mengatasi Anak Hiperaktif
Apa itu ADHD?
ADHD adalah singkatan kepada Attention Deficit Hyperactivity Disorder atau dalam erti kata lain hyperactive. Selalunya ibu bapa dan guru menggambarkan kanak-kanak yang mudah teransang, lasak atau tidak dengar cakap ini sebagai hyperactive. Boleh dikatakan 1 daripada 25 kanak-kanak menghidap ADHD dan sekurang-kurangnya seorang murid di dalam sebuah kelas dikategorikan sebagai hyperactive. Anak hyperactive akan selalu bergerak dan tidak pernah puas dengan permainan mereka. Kadangkala jika diperhatikan, mereka seakan-akan mencipta permainan sendiri tetapi ia masih tidak mampu menarik perhatian mereka. Ibu bapa perlu memainkan peranan penting dalam mendidik dan mengenalpasti ciri-ciri anak hyperactive. Malah mereka juga perlu mempelajari beberapa tips untuk memahami samada anak mereka jatuh dalam kategori benar “hyperactive” atau biasa sahaja.

Teknik menarik minat anak ADHD belajar

Sebagai ibu bapa yang memiliki anak ADHD, kita sepatutnya tidak perlu merasa tertekan atau sedih. Mungkin agak kepenatan menjaga mereka tetapi kita harus bersyukur kerana anak-anak ini adalah anugerah dari yang maha esa. Di sini kami ingin berkongsi  beberapa tips dan cara untuk menarik minat kanak-kanak hyperactive ini untuk belajar.

Kanak-kanak normal pun ‘enjoy’ suasana begini

1. Atur suasana ruangan dengan menjaga pengcahayaan yang redup atau mainkan muzik yang tenang ketika anak hyperactive ini perlukan ketenangan.

Biarkan mereka ‘explore’ dunia luar

2. Peruntukan waktu setiap hari untuk melakukan aktiviti luar seperti olahraga, berlari, memanjat dan sebagainya. Namun sebelum itu pastikan anda mempunyai tenaga yang cukup untuk melakukan aktiviti ini bersama mereka.

Pukul berapa kelas nak habis ni?

3.  Cuba ringkaskan subjek matapelajaran agar mereka tidak bosan dengan pembelajaran yang panjang.

Penggunaan visual atau gambar lebih efektif dan menyeronokkan

4. Jadi lebih kreatif dalam menarik minat anak untuk belajar. Contohnya gunakan lebih banyak visual atau gambar yang berwarna-warni untuk menerangkan sesuatu kepada kanak-kanak ini. Pastikan teknik pembelajaran yang diberikan penuh variasi dan berubah-ubah setiap hari.

Selain mewarna boleh cuba menyanyi pula

5. Fokus pada bidang atau aktiviti yang boleh menimbulkan minat dan kesukaan pada kanak-kanak ini.

Berikan ‘extra’ kasih sayang kepada mereka

6. Beri lebih tumpuan dan kasih sayang kerana kanak-kanak hyperactive akan lebih mendengar kata jika selalu dipeluk, bercakap lembut dengan mereka dan juga diberi lebih perhatian.

Bukan asingkan terus ya!

7. Jauhkan anak-anak ini dari tempat yang boleh mengganggu konsentrasi mereka seperti tingkap, gambar, mainan atau kawan yang boleh menarik perhatian mereka.
Selamat mencuba!


Atasi Masalah Anak Kurang Fokus Dan Hiperaktif Dengan 5 Aktiviti Ini

“Anak aku ni boleh tahan juga aktif dia, tapi susah betul dia nak fokus bila buat sesuatu. Kejap ke sana, kejap ke sini. Aktiviti yang macam mana boleh latih anak untuk lebih fokus ya?”
Sesetengah kanak-kanak sememangnya dikenali sebagai anak yang aktif. Mereka lebih suka meneroka perkara-perkara yang berada di sekeliling mereka berbanding duduk diam untuk melakukan sesuatu perkara. Sebenarnya ini merupakan petanda yang baik kerana ianya menunjukkan fizikal anak yang sihat kerana anak sentiasa cergas.

Walau bagaimanapun, mereka perlu dilatih untuk fokus dalam melakukan sesuatu kerana ianya merupakan perkara yang sangat penting dalam menjalani kehidupan seharian mereka.
Foto Kredit : jaredunzipped.com

Pentingnya Anak Untuk Fokus
Fokus bukan sahaja diperlukan oleh anak dalam memberikan perhatian terhadap proses pembelajaran mereka di sekolah. Tetapi, untuk jangka masa panjang, anak-anak perlu mengaplikasikan konsep fokus ini dalam alam pekerjaan dan juga keseluruhan kehidupan mereka. Tanpa fokus, sudah pasti mereka akan mengalami kesukaran untuk menguruskan diri mereka sendiri mahu pun menyelesaikan sesuatu perkara kelak.

Oleh itu, sebagai ibu bapa, kita perlu membantu anak-anak untuk meningkatkan tahap fokus mereka dengan cara yang menarik dan menyeronokkan agar anak tidak berasa tertekan.
Foto Kredit : activekidsnursery.com
5 Aktiviti Mengatasi Masalah Anak Kurang Fokus & Hiperaktif
Berikut merupakan 5 aktiviti yang boleh kita lakukan bersama-sama anak dalam usaha menghadapi masalah anak kurang fokus, sama ada dari segi pembelajaran mahupun respon terhadap arahan. Selamat mencuba!
1. ‘Q & A BALL’
Q & A merujuk kepada ‘Question & Answer’. Bermain bola sambil bersoal jawab dengan anak membantu atasi masalah anak kurang fokus. Permainan ini melibatkan aktiviti membaling dan menangkap bola sambil bersoal jawab dengan anak.
Apabila kita membaling bola ke arah anak, tanyakan soalan kepada anak. Anak pula perlu menangkap bola sambil menjawab soalan tersebut.
Aktiviti ini bukan sahaja dapat melatih anak untuk fokus ketika ingin menangkap bola, tetapi juga fokus untuk mendengar soalan yang diajukan sebelum memberi jawapan.
Foto Kredit : healthbeat.crozerkeystone.org
2. ‘TOUCH YOUR BODY’
Permainan ini sangat mudah kerana ianya tidak memerlukan sebarang bahan. Ibu bapa akan memberi arahan kepada anak untuk memegang anggota badan. Anak perlu fokus untuk mendengar arahan daripada ibu bapa dan seterusnya mengikut arahan tersebut.
Dengan tahap fokus yang baik, anak pasti dapat menyentuh anggota badan tersebut dengan tepat dan cepat.
Foto Kredit : howcast.com
3. Tiru Susunan Kad Bergambar
Sediakan dua set kad permainan bergambar sama ada dengan menggunakan kad permainan sedia ada atau dengan menggunting sebarang bentuk atau mencetak sebarang gambar secara berpasangan.
Satu set gambar disusun dan ditunjukkan kepada anak. Minta anak untuk mengingati susunan gambar-gambar tersebut. Kemudian, tutup gambar tersebut dan minta anak menyusun semula gambar tadi dengan menggunakan satu set gambar lagi sepertimana yang dilihatnya.
Permainan ini bukan sahaja dapat melatih anak untuk lebih fokus, malah dapat melatih dan meningkatkan lagi keupayaan memori anak.
Foto Kredit : pinterest.com
4. Teka Bentuk
Ibu bapa perlu membina beberapa objek dengan menggunakan lego seperti kereta, kapal terbang, nombor, huruf dan sebagainya tanpa diketahui oleh anak. Kemudian, minta anak tutup mata dan beri binaan tersebut kepada anak. Biarkan anak menyentuh, membayangkan objek tersebut dalam mindanya dan seterusnya meneka objek tersebut.
Lebih mudah lagi sekiranya ibu bapa menggunakan mainan, huruf atau nombor tiga dimensi (3 D) sama ada daripada jenis bermagnet, ‘foam’ atau blok sedia ada untuk disentuh dan diteka oleh anak .
Foto Kredit : wallpaperscraft.com
5. Aktiviti Berasaskan Pergerakan
Sebarang aktiviti yang melibatkan pergerakan anggota badan anak terutamanya yang berkaitan dengan koordinasi tangan dan mata anak atau koordinasi tangan dan kaki anak juga dapat melatih anak untuk lebih fokus.
Antara aktiviti yang boleh dilakukan adalah bermain baling bola ke dalam bakul, sepak bola ke arah gol, boling botol, membina bangunan menggunakan cawan atau aktiviti mengasingkan objek mengikut kategori tertentu (sorting).
Foto Kredit : flickr.com
Anak Kurang Fokus Walaupun Dah Cuba Pelbagai Cara?
Seandainya ibu bapa telah melakukan pelbagai cara dalam melatih anak untuk lebih fokus tetapi masih belum berjaya, adalah disarankan agar ibu bapa mengenalpasti tingkah laku anak sama ada mereka menunjukkan ciri-ciri hiperaktif yang berkait dengan ‘attention deficit hyperactive disorder’ (ADHD) atau sebaliknya. Adalah lebih baik sekiranya ibu bapa membawa anak berjumpa dengan pakar kanak-kanak untuk membuat pemeriksaan serta mendapatkan nasihat lanjut.
Tidak kira sama ada cepat atau lambat, semoga anak-anak kita dapat meningkatkan lagi tahap fokus mereka terhadap sesuatu perkara dari semasa ke semasa agar mereka dapat menjalani kehidupan dengan lebih baik kelak.


6 Cara Mengatasi Anak Susah Makan. Jangan Tension-tension!

Anak Susah Makan
Andaikan situasi begini. Anda penat-penat masak untuk si comel, tetapi dia meluahkan kembali makanan yang disuap. Apa perasaan anda? Tentu ‘tension’ dan marah bukan?
Acapkali perkara begini menjadi satu kerungsingan pada ibu-ibu diluar sana. Jika tidak diberikan makanan, takut perut anak masuk angin. Namun, bukannya ibu tidak mahu berikan makanan, tetapi anak itu sendiri yang tidak mahu diberikan makanan. Ya, agak rumit. Hanya yang pernah merasainya akan mengetahu betapa sukarnya keadaan anak susah makan ini.

Pandai pula dia menjeling kita!
Memang agak payah untuk menguruskan anak yang susah mahu makan sehingga boleh jatuh sakit lagi-lagi makanan berkhasiat. Kalau gula-gula atau aiskrim, tidak perlu disuruh pun. Lumrah kanak-kanak sukakan makanan manis. Tambahan yang berumur 3-6 tahun yang sudah pandai memprotes dan memberontak. Kadang-kadang, terpaksa memaksa, buat helah dan menipu supaya mereka makan. Tapi, cara sebenar untuk pastikan anak-anak makan bukanlah dengan paksaan. Lebih baik kalau secara berterusan dan kreatif.

Mari kita sama-sama pelajari, apakah antara tips yang boleh mengatasi masalah anak susah makan ini?

1. Hias makanan
Hias makanan anak cantik-cantik
Untuk mengatasi anak susah makan, cuba ambil pendekatan yang berlainan dari yang biasa. Cuba hiaskan makanan!
Kalau nasi dan sayur dibuat seperti muka ‘teddy bear‘, anak pasti suka. Lebih-lebih lagi bila menghias watak kegemaran anak-anak seperti Upin & Ipin atau BoboiBoy.

2. Variasikan makanan berkhasiat
Kanak-kanak memang susah untuk diajar makan sayuran dan apa saja berkhasiat.

Kalau anak anda sukar untuk makan sayuran atau buahan, cuba campurkan sedikit dengan krim putar, keju cair atau ais krim. Nampak macam bukan tekak orang Malaysia, tapi cuba dahulu. Contohnya, brokoli yang bersalut keju cair.
Pasti anak- anak anda akan makan juga kerana rasa sayur sudah tidak jelas, di enakkan dengan rasa keju. Kalau mereka sukakan minuman manis, banyakkan buat jus buah. Kalau mereka suka makan burger atau pizza, boleh lebihkan sayuran dan daging.
Pernah ada situasi seorang kanak-kanak boleh makan apa saja termasuk sayuran yang pahit selagi makanan itu disalut oleh keju walau dia tidak sukakan sayur. Perlu ingat, jangan beri anak-anak makan makanan tidak sihat seperti dibincangkan sebelum ini.

3. Makan sekali dengan anak
Apa yang anda makan, apa yang anda lakukan sememangnya diperhatikan untuk jadi ikutan anak-anak anda.
Kalau ibu-bapa sendiri tidak makan sayur, bagaimana anak ingin makan sayr? Anda sendiri kerana tunjukkan tabiat makan yang betul kerana anak-anak anda memerhatikan anda dan mungkin mengajuk semula tindak-tanduk anda.
Kalau mahu berdiet sekalipun, jangan ditunjukkan depan anak bahawa anda menahan makan dan menelan ubat kurus. Pastikan anda makan mengikut masa seperti rutin biasa seperti sarapan, makan tengahari dan makan malam supaya anak anda juga terikut-ikut cara anda. Tabiat makan makanan yang sihat juga adalah baik untuk mempengaruhi anak-anak.

4. Jangan paksa anak
Paksaan tidak akan memberi hasil melainkan rasa negatif dan menambahkan rasa benci pada makanan.
Sentiasa berfikiran positif. Jangan cuba cara ugutan iaitu seperti tidak membenarkan anak anda bermain jika dia tidak habiskan sayur. Ia akan menanamkan rasa negatif dan benci terhadap sayur dimana mereka langsung tidak akan sukakan makanan tersebut.
Bertolerasi adalah cara yang terbaik. Atau dengan kata lain, ‘rasuah positif’. Contohnya, janjikan mereka makanan yang mereka suka dengan syarat mereka menghabiskan sayuran mereka. Jadi, mereka akan makan sayuran dengan lebih kerap dengan harapan mahu makan apa yang mereka suka selepas itu. Sekurang-kurangnya ianya bukan atas dasar paksaan dan ada perasaan negatif.

5. Masak sama-sama
Sama-sama buat pilihan ketika beli-belah dan cuba beri tanggungjawab kecil untuk anak membantu di dapur.
Kalau anda membeli-belah dan mungkin ingin memilih sayuran atau buahan, cuba ajak anak anda untuk buat pilihan bersama. Kebiasaannya, mereka memang gemar untuk melibatkan diri walaupun buat pilihan atas makanan yang mereka tidak suka.
Apabila sampai waktu makan, mereka pastinya akan fikir mahukan ibubapanya makan makanan yang dipilih olehnya. Jadi dia juga akan turut makan sekali. Pastikan mereka juga lakukan kerja-kerja minor yang kononnya nampak seperti membantu anda seperti menggaul tepung, basuh sayur dan buah, mengacau masakan, memotong cendawan dan sebagainya.
Penglibatan sebegini mewujudkan rasa kasih sayang dan diberi perhatian di samping mengeratkan keluarga.

6. Tunjukkan kartun atau visual yang anak suka
Karakter kartun memberikan pengaruh yang amat kuat pada pemikiran kanak-kanak.
Rajinkan diri untuk mengkaji dan kemudiannya menayangkan video kegemaran anak-anak yang menggambarkan pemakanan yang sihat.
Biasanya kanak-kanak akan mudah terpengaruh dengan apa yang dilihat di video tambahan kalau ada watak kegemaran mereka yang turut sama lakukan sesuatu seperti memakan makanan sihat.
Secara perlahan-lahan, anak anda yang mungkin payah untuk makan akan mula melihat tabiat makan itu adalah perkara baik. Contohnya seperti watak Popeye yang selalu makan sayur. Ada sebabnya mengapa watak-watak kartun dan artis-artis berpengaruh dibayar berjuta ringgit. Ini kerana mereka mampu memberi arahan dan mempengaruhi anak-anak lebih baik dari anda.
Kalau mahu lebih efektif, buka episod Upin & Upin yang makan sayur.

Bagaimana kalau anak sudah sekolah?
Ini lain sedikit. Cuba ikut panduan dari Kementerian Kesihatan ini. Antara cadangan Kementerian Kesihatan ialah:
Sandwic sihat

Sandwic adalah popular kerana ia mudah dimakan dan disediakan.
Pilih roti penuh bijirin kerana ia mengandungi lebih serat.
Lapiskan sandwic dengan isi yang digemari oleh anak seperti ikan tuna atau sardin, keju, isi ayam
yang dipanggang atau telur rebus yang dilecek dengan sedikit mayones.
Tambahkan sedikit sayur seperti timun, salad atau lobak.

Nasi atau mi goreng

Selain daripada sandwic, makanan utama yang mudah dibawa ke sekolah ialah nasi atau mi/ mihun/ pasta goreng. Ia lazat dan digemari oleh kanak-kanak.
Tambahkan lebih sayur, telur, ayam atau daging dalam nasi atau mi goreng untuk menjadikan ia seimbang. Kurangkan penggunaan minyak berlebihan untuk menumis.
Hidangan panas mudah menjadi basi. Pastikan hidangan tidak dimasak terlalu awal. Sejukkan dahulu sebelum dimasukkan dalam bekas bekalan. Gunakan bahan mentah yang segar untuk membuat nasi goreng, pastikan nasi putih yang dimasak telah disimpan di dalam peti sejuk atau baru dimasak.

Akhir kata
Mahu mengikut rentak anak-anak supaya mendengar kata, bukanlah susah. Kalau gunakan cara yang betul dan sedikit kebijakan psikologi, bukan setakat makan, perkara lain pun senang diajar supaya jadi kanak-kanak yang berdikari.
Selamat mencuba!